ЎзА - Океанлар кемалар қабристони...ми?\n07.09.2018 16:05:44 Чоп этиш версияси\nОкеан тубида қадимги даврларга оид кемаларни, қароқчиларга тегишли кемаларни ва ҳарбий кемаларни учратиш мумкин. Бу кемалар турли даврларда ва турли сабабларга кўра чўкиб кетган. Денгизчилар орасида “қадимда чўккан кемалар бошқа кемаларни ўзига чорлайди”, деган гаплар ҳам юради.\nКемалар учун энг хавфли минтақа сифатида АҚШнинг Шимолий Каролина штатидаги Хаттерас бурни соҳиллари дея тан олинган. Айни шу ерда совуқ Лабрадор оқими иссиқ Гольфстрим оқими билан тўқнашади. Кучли бўрон ва ўзгариб турувчи оқимлар тез-тез кемаларнинг ҳалокатга учрашига сабаб бўлади. Таҳлилчиларнинг сўзларига қараганда, айни шу ҳудуддан 1526 йилдан то шу кунга қадар мингдан ортиқ кема қолдиқлари топилган. Шу сабабли ҳам бу ерни АҚШнинг биринчи молия вазири Александр Гамильтон “Атлантика қабристони” деб атаган эди. У бу ерга маёқ ўрнатиш ташаббуси билан чиққан эди. Илк маёқ 1803 ўрнатилган бўлиб, у ҳамон денгизчиларни хавфдан огоҳлантиради.\nШуни таъкидлаш керакки, АҚШ Ҳарбий денгиз кучларининг биринчи броненосеци бўлмиш “Монитор” кемаси 1862 йилда худди шу ерда ҳалокатга учраган. Айни дамда бу ер Миллий тарихий ёдгорликлар ҳудуди дея эълон қилинган.\nКанаданинг Сейбл оролини ҳам “кемалар қабристони” десак, янглишмаймиз. “Sable“ инглиз тилидан таржима қиладиган бўлсак, “қайғули”, “мотамли” деган маъноларни англатади. Ярим ой шаклидаги бу орол номига мос бўлиб, бу ерда 350 та кема ҳалокати қайд қилинган. Оролдаги маёққа қараб турувчи Дэвид Жонсоннинг фикрича, ҳар икки йилда учта кема ҳалокатга учрайди. Бу ерда кузатув ишлари 1800 йилдан бери олиб борилади. Бироқ бундан аввал ҳам оролда кемалар ҳалокати тез-тез юз бериб туриши манбаларда қайд қилинган. Сейбл ороли ва кемалар фалокати ҳақида географ Иоханн Ластв 1633 йилдаёқ ёзиб қолдирган эди.\nАмерикадаги Хаттерас буруни каби Канаданинг Сейбл ороли ҳам Атлантикадаги кемалар қабристони сифатида таърифланади. Бу ерда кемалар саёзликка ўтириб қолганларидан кейин икки-уч ой ўтиб бутунлай қумлар ичига шўнғиб кетади. Энг қизиғи, орадан маълум вақт ўтгач, қумлар ютиб юборган кемалар яна пайдо бўлиб қолади. Ҳозирча бу ҳодисага бирор илмий изоҳ берилганича йўқ. Оролнинг кўпинча ўз жойини ўзгартириб туриши ҳам фанга номаълумлигича қолмоқда. Сўнгги 200 йил мобайнида Сейбл ороли ўртача 230 метрга силжиди. Айни шу ҳолат юзлаб капитан ва денгизчиларнинг алданишига сабаб бўлди. Энг йирик фожиа 1898 йилда юз берган. Ўшанда Францияга тегишли “Ла Бургонь” йўловчилар кемаси қуюқ туман сабаб “Кромартишир” кемаси билан тўқнашиб кетган ва ҳодиса оқибатида 561 киши ҳалок бўлган.\nЛа-Манш бўғозида – Буюк Британиянинг Дувр шаҳри яқинида Гудвина саёзлиги бор. Бу ерда 2000 дан ортиқ кема ҳалокатга учрагани айтилади. Тахминларга кўра, бу орол Ломэа оролининг ювилиши оқибатида пайдо бўлган. Сув ювиб тургани боис қумлар ўз рангини ва жойини ўзгартириб туради. Бу ўз навбатида денгизчиларнинг ғафлатда қолишига сабаб бўлади. “Қум қопқони”га елканли кемалар тез-тез тушиб қолган. Ҳисоб-китобларга қараганда, Гудвина саёзлигида 50 000 ортиқ киши бедарак йўқолган. Маҳаллий аҳоли саёзликка ўтириб қолган кемалар ва одамларни қутқариш ёки қароқчилик эвазига ҳаёт кечиришганлари айтилади.\nБолтиқ денгизида археологларнинг ҳисоб-китобларига қараганда, 1128 йилдан 1947 йилга қадар 26 703 та кема чўкиб кетган. Шундан 10 000 таси Россия соҳилларида, 2500 таси Фин кўрфазида экани айтилади. Тадқиқотчилар фикрича, чўккан кемаларнинг тўртдан бир қисми Россия флотига, 19 фоизи — Германияга, 17 фоизи — Буюк Британияга, 8 фоизи — Голландияга, 7 фоизи — Финландияга тегишли. Болтиқ денгизида кемалар турли сабабларга кўра, ҳарбий ҳаракатлар вақтида, ноқулай об-ҳаво туфайли, ўзаро тўқнашув натижасида ҳалокатга учраган. Россия олимлари денгиз тубида тадқиқот олиб борганларидан сўнг чўккан кемалар атласини яратишди. Бироқ улар кемаларни юқорига олиб чиқиш ниятида эмаслигини айтишади. Чунки Болтиқ денгизи Россия сув ости мероси бўлмиш кемаларнинг яхши сақланиши учун қулай экани айтилади.\nБолтиқ денгизидаги қизиқарли сирлардан бири – 1771 йилда ҳалокатга учраган Голландияга тегишли “Фрау Мария” кемасини мисол сифатида келтириш мумкин. 1999 йилда 41 метр чуқурликдан топилган мазкур кемада ноёб санъат асарлари бор эди. Ҳамон денгиз остида бўлган мазкур кемада Саксония фарфори, олтин ва кумуш ҳайкаллар, шунингдек, 300 га яқин картиналар бор. Кемани денгиз сатҳига олиб чиқиш учун 80 миллион евро миқдорида маблағ зарурлиги айтилади.\nЕвропаликлар Америка ери ва у ердаги бойликлар ҳақида хабар топишгач, “олтин васвасаси” деб номланмиш аср бошланди. 1503 йилдан 1650 йилга қадар “океан орти”дан Испанияга 181133 килограмм олтин ва 16 886 815 килограмм кумуш олиб келинди. Олтин ортилган Испания кемалари Америкадан Европага Кариб денгизи орқали ўтарди. Аммо бу кемаларнинг ҳаммаси ҳам ўз манзилларига эсон-омон етиб борди, деб айтиб бўлмайди. Малакага эга бўлмаган денгизчилар, навигации тизимининг йўқлиги, хариталарининг ноаниқлиги, шунингдек минтақадаги кучли бўронлар туфайли кемалар ҳалокатга учраган. Қароқчилар томонидан кемаларнинг чўктириб юборилганидан ҳам асло кўз юмиб бўлмайди. Мутахассисларнинг ҳисоб-китобларига кўра, Кариб денгизида 1500 йилдан 1820 йилга қадар 850 кема ҳалокатга учраган. Шундан 340 таси ҳамон топилмаган. Биргина 1619 йилдан 1659 йилга қадар 673та кеманинг чўккани айтилади. Уларнинг кўпчилиги Катта Антил ороллари яқинида ҳалокатга учраган. Бу ерда камида 400 та елканли кема “кўмилган”.\nАвстралия Атроф-муҳит ва маданий меросни муҳофаза қилиш департаменти маълумотларига кўра, Квинсленд соҳилларида юзлаб кемалар абадий қўним топган. Маълумки, Австралияга келган биринчи босқинчилар тушган кемалар тез-тез ҳалокатга учрарди.


ОҒИР ЙИЛЛАР ВА УЛКАН ҒАЛАБАНИ ХОТИРЛАБ… — KUKALDOSH.UZ\n09.05.2021 / - Янгиликлар\nКеча – 8 май куни “Кўкалдош” ўрта махсус ислом билим юртининг бир гуруҳ талабалари пойтахтимиздаги Ғалаба боғида бўлиб қайтдилар. 2-жаҳон уруши ҳақида ҳикоя қилувчи материаллар ва ҳарбий қуроллардан иборат экспонатлар билан танишдилар.\nЎзбекистон халқининг II жаҳон урушида кўрсатган беқиёс жасоратини абадийлаштириш мақсадида бунёд этилган «Ғалаба боғи» ёдгорлик мажмуаси ва «Шон-шараф» давлат музейи экспозициялари юрт бошига келган оғир кунлар ва халқимизнинг кўрсатган матонати ва юксак инсоний фазилатларини намоён этади.\nМозийга қайтиб иш кўриш хайрлик, дейдилар. Шу боис тарихни ўрганиш, ундан ибрат олиб тўғри сабоқ чиқариш энг муҳим юмушлардан саналади. Ўтган кунларни, айниқса машаққатли дамларни ёдга олиш инсонни шукрга, қаноатли бўлишга ундайди. Талабалар боғда уруш ва унинг оқибатлари, уруш даври манзаралари, жумладан, окоп ва блиндажлар, палаткалар, дала ошхоналари ва бошқа лавҳаларга гувоҳ бўлдилар. Етмиш-саксон йил олдинги ҳарбий техника ва қурол-яроғлар оралаб юриб, Ўзбекистон халқининг фронт ва фронт ортида кўрсатган жасорати, машаққатли меҳнати, қайғу-алами, шунингдек, эришилган буюк ғалабага қўшган улкан ҳиссасини хаёлан гавдалантиришга уриндилар.\nБу каби саёҳатлар илм толибларига бугунги тинчлик-осойишталик, фаровон ҳаёт қанчалик бебаҳо неъматлиги, уни кўз қорачиғидек асраб-авайлаш лозимлигини англатади.


Расулуллоҳ соллаллоҳу алайҳи васалламнинг ахлоқ ва одатлари | Azon.uz - Ахборот-таҳлилий портал\n1409 21:00 24.12.2020\n270. Анас розияллоҳу анҳу дедилар: Бир кун Расулуллоҳ соллаллоҳу алайҳи васаллам қошларида бир одам ўтирган эди. Устида сариқ рангли либос бор эди. Жанобнинг одат шарифалари бир кишида номуносиб нарсани кўрсалар, ўз юзига демас эдилар. Шунинг учун хомуш ўтирдилар. Кейин сариқ либосли одам туриб кетгандан кейин мажлисда ўтирганларга “сизлар бу бечорани сариқ либос киймакдан ман қилсангизлар яхши бўлар эди” дедилар.\n271. Оиша розияллоҳу анҳо дедилар: Расули акрам соллаллоҳу алайҳи васаллам мизожи мубораклари шундай эдики, табъларида хулқи беҳаёликнинг ўзи йўқ эди. Такаллуф билан беҳаёлик сўзларни мажлисларда сўзламас эдилар. Бозорларда баланд овоз билан сўзлаш одатлари йўқ эди. Бир киши Жанобга ёмонлик қилса, Жаноб эса унга ёмонлик қилмас эдилар. Балки афв этар эдилар ва гуноҳидан ўтар эдилар.\nИ з о ҳ. Ёмонга ёмон жазо бермай ва ундан интиқом олмай афв этмоқ воқеаси Расулуллоҳ соллаллоҳу алайҳи васалламнинг бутун ҳаётларининг ҳар лаҳзасида жилва қилиб турган дурахшон сифатларидир. Бу сифат тавзиҳи устида бир ажиб ҳикоя бордир. Зайд ибн Саъна деган бир яҳудий бор эди. Ўз тили билан баён қиладики, мен нубувват, яъни пайғамбарлик аломатларини Расулуллоҳ соллаллоҳу алайҳи васалламнинг муборак вужудларида тўлиқ топдим. Магар икки аломат қолган эди. Бири Набийнинг ҳилмлари ғазабларига ғолиб келур, иккинчиси, бир киши набий ҳузурларида нақадар нодонлик ва ахмоқлик қилса, Жанобнинг таҳаммул ва бардошлари шу қадар зиёда бўлур. Мен бу икки сифатни ҳам Жанобда топилармикан деб, бир неча кун текшириб турдим. Жаноб билан алоқа ва дўстлик рафти ва омадин кўпроқ қилиб турдим. Бир кун Расулуллоҳ соллаллоҳу алайҳи васаллам ҳужраи саодатдан ташқарига чиқдилар. Али бирга эдилар. Рубарўларига бадавийга ўхшаган бир одам келиб савол қилди: “Ё, Расулаллоҳ, менинг қавмим мусулмон бўлгандилар. Мен уларга деган эдимки, мусулмон бўлинглар, агар сизлар мусулмон бўлсангизлар ризқларингиз фаровон бўлур. Энди бугун аҳвол шундайки, уларнинг устиларига очарчилик келди. Ҳаммалари қийналган. Бу ҳол сабаб бўлиб, улар Ислом динидан чиқиб кетмасалар эди. Шунинг учун сиздан умид қиламанки, шуларга бирор ёрдам еткизсалар”. Жаноб Расулуллоҳ соллаллоҳу алайҳи васаллам Али розияллоҳу анҳуга қарадилар. У зот арз килдиларки, ё Расулаллоҳ ҳозир қошимизда ҳеч бир нарса йуқ. Зайд ибн Саъна айтади: Мен бу ҳолатни томоша қилиб турар эдим. Мен айтдим: Ё, Муҳаммад, сиз агар фалон кишининг боғидан бу қадар хурмони муайян вақтда менга бера олсангиз, мен сизга ҳозирдан ўша миқдор хурмонинг пулини аввалдан бераман. Ва ўша муайян вақтда сиздан хурмони тўлиқ оламан. Жаноб дедилар: Мен бу муомалани қила олмайман. Магар, боғнинг номини олмай, тайин қилмай пул берсанг, мен муомала қилай. Мен дедим: Қабул қилдим. Кейин ўша миқдор хурмонинг қиймати учун саксон мисқол нақд тилла бердим. Жаноб мендан тиллани олиб, гапирган бадавийга бердилар ва дедилар: “Биродар, инсоф билан иш қил. Ҳаммаларининг ҳожатларини раво қил”. Зайд бин Саъна деди: энди, Хурмони Жанобдан қабул қилиб олишга бир-икки кун қолди. Расулуллоҳ соллаллоҳу алайҳи васаллам саҳобалар билан бир жанозадан фориғ бўлиб, бир тарафда турган эканлар. У ерда Абу Бакр ва Умар розияллоҳу анҳумо иккилари ҳам бор эканлар. Мен у жамоага бордим ва Жанобнинг куйлак чодраларини тутиб, туриб ниҳоятда аччиқ ва қўполлик билан дедим: Муҳаммад, сен менинг қарзимни бермайсанми? Худо номига қасам ичиб дейманки, мен сенларни авлоди Абдулмуталлибни ҳаммаларингни яхши биламан. Сенлар бировнинг ҳаққини оласизлар, лекин бермайсизлар. Умар розияллоҳу анҳу ғазаблари келиб, мени туртдилар ва дедилар: “Эй, Худонинг душмани, нималарни айтиб алжираб турубсан? Агар мен Расулуллоҳ соллаллоҳу алайҳи васалламдан қўрқмасам, валлоҳи бошингни узиб ташлар эдим”. Лекин Расулуллоҳ соллаллоҳу алайҳи васаллам табассум билан менга боқиб турар эдилар. Умар розияллоҳу анҳуга ниҳоятда яхши бир илтифот билан боқиб дедилар: “Эй, Умар, мен бир нарсага ва бу ҳақдор яна бир нарсага зиёда муҳтож эдик.\nУ нарса шу эдики: Менга яхшилик билан ҳақни адо этишга ва бунга яхшилик билан хақни талаб қилишга насиҳат қилсанг бўлар эди. Энди, эй Умар, бу одамни олиб бор, ҳаққи қанча бўлса топшир ва озор берганлигинг учун йигирма соъ ортиқ бергин”. Кейин Умар мени олиб кетдилар ва ҳаққимни тамом топширдилар. Устига яна йигирма соъ зиёда бердилар. Мен дедим: Бу йигирма соъ нима учун бериляпти? Умар дедилар: Расулуллоҳ соллаллоҳу алайҳи васаллам шундай ҳукм бердилар. Кейин мен дедим: Ё, Умар, сен мени танийсанми? Умар дедилар: Мен сени танимайман. Мен дедим: Зайд бин Саънаман. Умар дедилар: Шу номда яҳудларнинг бир катта алломаси бор деб эшитар эдим, ўша одам сенмисан? Мен дедим: ўша одам менман. Кейин Умар дедилар: сен агар ўша буюк аллома бўлсанг, не учун Расулуллоҳ соллаллоҳу алайҳи васалламга шундай одобсизлик қилдинг? Мен дедим: нубувват аломатларининг ҳаммасини Жанобда мавжуд топдим. Магар икки аломатни тополганим йўқ эди ва уларни ҳам имтиҳон қилмоққа навбат келган йўқ эди. Энди ҳар иккисини ҳам имтиҳон қилдим. Жанобда мукаммал бор экан. Бири – ҳилмларининг ғазабларига ғолиб келиши, иккинчиси – нодоннинг жаҳолатидан таҳаммулларининг зиёда бўлиши. Бугунги муомала буларни исбот қилди. Эй, Умар, мен мусулмон бўлганлигимга сени гувоҳ қиламан ва дейманки, менинг ярим молим уммати Муҳаммадийяга садақадир.\nБу сўзни деб Зайд ибн Саъна Расулуллоҳ соллаллоҳу алайҳи васаллам ҳузурларига қайтиб келди. Қўлларида мусулмон бўлди. Кейинги барча ғазотларда иштирок этди. Табук ғазотида шаҳид бўлди. Розияллоҳу анҳу (манбаа: “Жамъу-л фавоиди жамъу-л васоил”).\nМахсус Ислом Илм Аҳлоқ одатлар\n170 10:46 08.12.2021\n268 10:12 08.12.2021\n659 09:15 08.12.2021


Архивы ОЗИҚ ОВҚАТ - tafsilar.info\n06 Aprel 09:21 by Редакция\nАҚШнинг қарийб 22 миллион фуқароси пулга шунчалик интилишадики, улар оилаларини этарлича озиқ-овқат билан таъминлай олмайдилар. Маълумотларга кўра, мамлакатдаги барча катталарнинг 11% озиқ-овқатга муҳтож. Фарзандлари бўлган ҳар олтинчи оила озиқ-овқат учун пул етишмаслигига дуч келди. Январ ойида АҚШ президенти Джо Байден уй хўжаликларига керакли озиқ-овқат маҳсулотларини олишда ёрдамни кенгайтириш бўйича фармойишни имзолади. Ҳокимият тарихдаги энг йирик\nамерикаликлар оиласиБАЙДЕНЁРДАМОЗИҚ ОВҚАТПУЛтанқислик\n17 Mart 19:30 by Редакция\nЎзбекистон озиқ-овқат нархларини жиловлаш сиёсатини олиб бормоқда. Режалаштирилган режани амалга ошириш учун Вазирлар Маҳкамаси «Ички истеъмол бозорини озиқ-овқат маҳсулотларининг асосий турлари билан таъминлашни кафолатлаш бўйича қўшимча чора-тадбирлар тўғрисида» қарор қабул қилди. 2021 йилда ички озиқ-овқат ҳисобига озиқ-овқат ва қишлоқ хўжалиги маҳсулотларининг асосий турларини ишлаб чиқариш ҳажмини таъминлаш даражасини таъминлаш режалаштирилган. Қарор билан озиқ-овқат ва қишлоқ\nБАРҚАРОРЛИКВАЗИРЛАР МАҲКАМАСИОЗИҚ ОВҚАТ\n01 Mart 12:46 by Редакция\nЎзбекистон Давлат статистика қўмитасининг жорий йил феврал ойидаги маълумотларига кўра, истеъмол бозорида товарлар ва хизматлар қимматлашган. Инфляция озиқ-овқат ва ноозиқ-овқат товарлари учун 0,6%, хизматлар учун 0,8% ни ташкил этди. Йиллик ҳисоботда (2020 йил февралига қадар) истеъмол соҳасидаги нархларнинг ўсиши 11,4% га этди. Озиқ-овқат маҳсулотлари ва алкоголсиз ичимликларнинг асосий гуруҳлари орасида январ-феврал ойларида нархларнинг ўсиши бўйича


«Ўзбекконцерт» директори: «Ҳамма жонли куйлайди. У...\n08.02.2019 12:52 0 746\n«Ўзбекконцерт» давлат муассасаси директори Одилжон Абдуқаҳҳоровнинг таъкидлашича, Ўзбекистонда бўладиган яккахон концерт дастурлари босқичма-босқич жонли ижрога ўтказилади.\nБу ҳақда у бугун Ахборот ва оммавий коммуникациялар агентлигида ўтган «Миллий эстрада санъатининг аҳоли, айниқса ёшлар маънавиятини юксалтиришдаги ўрни ва аҳамияти» мавзусида матбуот анжуманида маълум қилган.\n«Фонограмма орқали қўшиқ ижро этадиган хонандаларнинг илк яккахон концертининг 30 фоизини жонли ижро этилишини мажбурий қиламиз. Кейинги дастурларда 60 фоиз, ундан сўнг 90 фоиз, шу орқали тўлиқ жонлига ўтамиз. Ҳамма жонли куйлайди. У Райҳонми, Шаҳзодами, фарқи йўқ. Ҳозир ички дастур қабул қилиняпти, феврал ойи давомида маълум қилинади» деган «Ўзбекконцерт» директори журналистларга.\nЎзбекконцерт жонли ижро Райҳон


Юнусободда тажриба: Лимитдан ортиқча ишлатилган газ учун қимматроқ тарифда тўланади\nЖамият 21:30 / 11.12.2018 20340\n11 декабрь куни Тошкент шаҳрининг Юнусобод тумани, «Анорзор» МФЙда «Ўзтрансгаз» АЖ вакиллари ва аҳоли ўртасида туманда табиий газнинг базавий меъёрини жорий қилиш (лимит) тажрибаси масаласида учрашув ўтказилди.\nKun.uz мухбири хабар қилишича, сайёр учрашувда Тошкент шаҳри бўйича газ таъминоти ҳудудий филиали етакчи муҳандиси Одилжон Вахабов лойиҳа ҳақида йиғилганларга тушунтириш бериб ўтган.\nУчрашувда дастлаб Вазирлар Маҳкамасининг шу йил 1 ноябрида тасдиқланган 897-сонли қарори ўқиб эшиттирилган. Унга кўра, аҳоли томонидан сарфланадиган ортиқча табиий газ учун тўловлар орттирилган коэффициент, яъни лимитдан ошса (бир абонент учун қиш мавсумида 1000 куб.м.) 1,2 даражада оширилган миқдорда тўланиши кўзда тутилган.\nБу нима дегани? Сиз уйингизда газдан 1000 куб.м. гача ҳозирги нархда фойдаланасиз. Бу лимитдан ошган ҳар бир куб.м. газ учун белгиланган нархдан 1,2 баробар кўпроқ пул ундирилади. Бу орқали аҳолининг табиий газдан фойдаланишдаги тежамкорлигини ошириш кўзда тутилган.\nҲукумат қарори ўқиб берилганидан сўнг, фуқаролар билан савол-жавоблар бошланди. Бу янгилик бўйича эътирозлар билдирилди.\n«Бизнинг ҳудуддаги газ мосламалари жуда эскирган. Сиз айтаётган лимитлар бизга тўғри келмайди. Эскилиги сабаб истеъмолда кўп кетиб қолади. Бу лимит қайтадан кўриб чиқилса яхши бўларди. Тажриба деяпсиз. Ундан олдин барчасини ҳисобга олиб қилиш керак эди. Бизнинг маҳалла аҳолиси бунга тайёр эмас», дейди «Анорзор» МФЙ раиси Сирожиддинов Зайниддин.\nБошқа фаоллар ҳам ўз норозиликларини баён қилишди.\n«Бу ўлчовни қаердан олдингиз. Ҳали қиш келмасидан уйни иситиш учун 1200 куб.м. газ сарфланмоқда. Ҳали қишнинг совуқ кунлари келмасидан. Озиқ-овқат ва бошқа эҳтиёжларимиз учун кетадиганини ҳали айтмаяпмиз», дейди фуқаро Ниғматилла Имомов.\n«Ҳозирги кунда одамларнинг ойлик маоши ва пенсияси газ, электр энергияси учун кетиб қолмоқда. Одамларнинг шароитларидан келиб чиқиб нархни белгилаш керак эмасми? Жаҳон стандарти дейсизлар. Ойликлар ҳам сиз айтган давлатлар даражасида бўлсин унда. Лимитни белгилашда шуларни инобатга олиш лозим эмасми? Бир уйда 3-4та хонадон яшайдиган уйлар ҳам бор. Уларнинг аҳволи нима бўлади? Уларга ҳам хонадонига қараб 3-4 минг куб.м. сифатида белгиланиши керак-ку?», дея эътироз билдирди собиқ маҳалла раиси Ҳусан Ибрагимов.\nБерилган эътирозларни тинглагандан сўнг, учрашув модератори саволларга ўз жавобларини бериб ўтди.\n«Ҳукумат қарорининг мақсади ҳам шу. Камчиликларни аниқлаб олиш. Янгиланиши керак бўлган газ мосламалари бўлса янгилаш таклифини, лимит кам бўлса ошириш таклифини берамиз. Бу ўз номи билан эксперимент ҳисобланади. Мосламаларни замонавийларига алмаштириш кўзда тутилмоқда. Электрон газ ҳисоблагичларга ўтилади. Эксперимент натижаларига қараб жорий этилади, албатта. Бу ишлар 3 йил ичида жорий этилиши белгиланган», деди Одилжон Вахабов.\nМаълумот ўрнида, Юнусобод туманидаги ҳар бир абонент томонидан истеъмол қилинган табиий газ миқдори вақтида ойма-ой «Биллингаз» дастурига киритилиши учун, истеъмолчининг ўзи истеъмол ҳажми тўғрисидаги маълумотни тақдим қилиб бориши мақсадга мувофиқ бўлади. Иситиш мавсумининг давомийлиги эса шаҳар ҳокимининг тегишли қарори асосида белгиланади.\n«Ушбу эксперимент келгусида бошқа ҳудудларга ҳам жорий этилиши кутилмоқда. Бу тадбирлар табиий неъматни меъёридан ортиқча сарфлашнинг олдини олиш ва истеъмолчи маданиятини юксалтиришга хизмат қилади», дейилади «Ўзтрансгаз» АЖ матбуот хизмати хабарида.


19 май 2022, Тошкент вақти: 20:10\n«Иқлим ва об-ҳаво билан боғлиқ омиллар қишлоқ хўжалиги маҳсулдорлигига аллақачон катта таъсир кўрсатган".\nМэриленд, Корнелл ва Стэнфорд университетлари ҳамкорликда иқлим ўзгаришининг глобал қишлоқ хўжалиги маҳсулдорлиги ўсишига таъсирини илк маротаба чуқур ўрганиб чиқди. Тадқиқот натижалари Nature Climate Change журналида чоп этилди. Тадқиқот муаллифлари иқлимнинг маҳсулдорлигини ўрганиш учун мукаммал моделларни ишлаб чиққан ва маҳсулдорликни иқлим ўзгариши бор ва йўқ сценарийларда кўриб чиққан.\nТадқиқот натижалари 1961 йилдан бери глобал қишлоқ хўжалиги маҳсулдорлиги 21 фоизга пасайганини кўрсатган. Тадқиқотчиларнинг сўзларига кўра, бу сўнгги 7 йил ичида эришилган маҳсулдорлик ўсишининг тўлиқ бекор қилинишига тенгдир. Тадқиқот хулосалари шуни кўрсатадики, иқлим ўзгариши глобал қишлоқ хўжалигига тобора кўпроқ таъсир ўтказмоқда. Африка, Лотин Америкаси ва Кариб бассейни каби илиқроқ минтақалар энг кўп зарар кўрмоқда.\nБМТ бош котиби: "Иқлим масаласида “ортга қайтиб бўлмайдиган нуқта”дан ўтиб кетмайлик"\nМэриленд университетининг қишлоқ хўжалиги ва ресурслар иқтисодиёти бўйича профессори ва қишлоқ хўжалиги маҳсулдорлигини ўрганиб келаётган тадқиқотчи Роберт Чамберс:\n«Тадқиқотимиз шуни кўрсатадики, иқлим ва об-ҳаво билан боғлиқ омиллар қишлоқ хўжалиги маҳсулдорлигига аллақачон катта таъсир кўрсатган», - деди.\n«Биз ушбу мақоладаги моделдан фойдаланиб, иқлим ўзгариши бўлмаган тақдирда умумий омиллар самарадорлиги кўрсаткичлари қандай бўлишини ҳисоблаб чиқдик».\nУмумий омиллар самарадорлиги бу – бирор саноатнинг ўсишини ўлчаш учун ишлатиладиган ҳисобдир. Қишлоқ хўжалиги ўзгача саноат, чунки унумдорликни белгилайдиган барча унсурлар, масалан, об-ҳаво фермернинг бевосита назорати остида эмас.\nЧамберс Корнелл университети номидан етакчи муаллифлик қилган Ариель Ортис-Бобеа билан ҳамкорликда об-ҳаво маълумотларини эътиборга олувчи қишлоқ хўжалиги маҳсулдорлигини ҳисоблаш моделларини ишлаб чиққан. Бундай моделлар олдин қўлланилган моделлардан анча аниқдир.\n«Фермер июнь ойида нима экиш кераклиги тўғрисида иқтисодий қарор қабул қилганида, биз ушбу қарорнинг натижасини 6 ойдан кейингача билмаймиз», - деб тушунтирди Чамберс.\n«Шундай экан, кириш [параметрлари] ва чиқиш [параметрлари] ўртасида узилиш мавжуд бўлиб, об-ҳаво каби тасодифий ҳодисалар бунга жиддий таъсир кўрсатиши мумкин. Ҳосилдорлик аслида сизнинг чиқимларингиз билан ҳосилингиз ҳисоби бўлиб, аксарият саноат тармоқларида ўсишни таъминлаш ягона усули бу – янги кириш [параметрларидир]. Қишлоқ хўжалиги ҳосилдорлиги ҳисоблари бугунга қадар об-ҳаво маълумотларини ўз ичига олмай келаётган эди», - дея сўзини давом эттирди у.\nОлимлар ишлаб чиққан янги моделда об-ҳаво маълумотлари муҳим ўрин тутади. Чамберс бундан олдин иқлим ўзгаришининг АҚШда қишлоқ хўжалиги маҳсулдорлигига таъсирини ўрганиб чиққан эди. Янги тадқиқот эса глобал қамровга эга.\nТадқиқот шуни кўрсатдики, 1961 йилдан буён глобал қишлоқ хўжалиги маҳсулдорлигининг ўсиши тахминан 21% га пасайган бўлса-да, иссиқроқ иқлимли минтақаларда жойлашган Африка, Лотин Америкаси ва Кариб бассейни каби ҳудудларда ўсиш суръатлари 26-34% га пасайган. АҚШ эса камроқ зиён кўрган: мамлакатда ўсиш суръатлари тахминан 5-15% га пасайган.\n«Баъзилар иқлим ўзгаришини узоқ келажакдаги муаммо, асосан келажак авлодга тегишли муаммо, деб ўйлашади. Аммо бу қараш иқлим аллақачон ўзгартирганини эътиборга олмайди», - деди Ортис-Бобеа.\n«Умуман олганда, тадқиқотларимиз шуни кўрсатадики, антропоген иқлим ўзгариши аллақачон қишлоқ хўжалигига таянувчи камбағал мамлакатларга номутаносиб таъсир кўрсатмоқда».\n«2050 йилга келиб деярли 10 миллиард одамни боқиш керак бўлади, шундай экан, маҳсулдорлигимиз нафақат барқарор, балки аввалгидан тезроқ ўсиб боришини таъминлаш жиддий ташвиш туғдирмоқда», - дея сўзини якунлади Чамберс.


МАКТАБДАГИ СПОPТ МУСОБАҚАЛАPИ – НУФУЗЛИ БЕЛЛАШУВЛАP САPИ ЙЎЛ ОЧАДИ - AmuNews.uz - энг сўнгги янгиликлар\nТуманимиздаги 36-сонли умумтаълим мактабида Президентимиз томонидан илгари сурилган 5 та ташаббуснинг амалий ижросига қаратилган маданий-маърифий ҳамда спорт тадбирларини ташқил қилиш ва ўтказишга алоҳида эътибор қаратилади.\nБу борада мактабнинг жисмоний тарбия фани ўқитувчи Солий Йўлдошев томонидан олиб борилаётган ишлар таҳсинга лойиқ. Спортнинг олимпия турлари бўйича тез-тез ўтказилиб туриладиган синфлараро ва мактаб миқёсидаги мусобақаларда болалар нафақат ўзларининг бўш вақтларини мазмунли ўтказишади, балки иқтидорларини намоён этиб, қайси спорт турига кўпроқ лаёқатли эканликларини ҳам амалда кўрсатадилар.\nЖисмоний тарбия фани ўқитувчиси сифатида Солий ака Йўлдошев дарс-режасидан ташқари, ўқувчи-ёшларнинг жисмоний фаоллигини ошириш мақсадида қўшимча машғулотлар ва мусобақалар ҳам ташкил этишга алоҳида эътибор қаратади. Хусусан, 2019 йилнинг сентябрь ойида 7- ва 8-синф ўқувчилари ўртасида ўтказилган футбол бўйича мусобақаларда 8асинф спортчилари биринчи, 8всинф эса иккинчи, 7всинф ёш футболчилари учинчи ўринни эгаллашди. Октябрь ойида эса синфлараро қиз болалар ўртасида ўтказилган баскетбол бўйича мусобақалар янада қизиқарли бўлди. Мазкур мусобақаларда 8всинф баскетболчилар жамоаси 1-ўринни, 7асинф жамоаси 2-ўринни, 6а ва 7всинфлар жамоалари 3-ўринни эгалладилар.\nШуни мамнуният билан қайд этиш керакки, мактабнинг 6-синф ўқувчиси Севинч Солиева сув спорти бўйича Беруний шаҳрида ўтказилган Қорақалпоғистон Pеспубликасининг ҳудудий босқичида фахрли 3-ўринни эгаллаб, ўзининг ушбу йўналиш бўйича иқтидорли эканлигини намоён этди.\nС.Йўлдошев томонидан ташкил этилган енгил атлетика спорти мусобақаларида ҳам мактабнинг иқтидорли атлетлари аниқланди. Ўғил болалар ўртасида 60 метр масофага югуриш бўйича мусобақаларда 8-синф ўқувчилари Т.Бобожонов, Д.Тожибоев ва 7-синф ўқувчиси О.Йўлдошевлар ғолибликни қўлга киритишди. 1000 метр масофага югуриш бўйича беллашувларда эса 7-синф ўқувчиси Д.Хўжамуродов ўзининг тенгсиз эканлигини намоён этди. 8-синф ўқувчилари С.Камолов иккинчи, Ш.Олламов эса учинчи ўрин соҳиблари бўлишди.\nУзунликка сакраш мусобақаларида 8-синф ўқувчилари Т.Бобожонов, Д.Тожибоев, А.Отабоевлар ғолиблик шоҳсупасидан жой олдилар.\nМасофага югуриш бўйича қиз болалар ўртасида мусобақалар янада қизғин ва баҳсларга бой бўлди. Унда 60 метр масофага югуришда 8-синф ўқувчилари Ш.Собирова, М.Бердибоева, 7-синф ўқувчиси М.Собирова, 1000 метр масофага югуришда 6-синф ўқувчиси М.Чоршамбоева, 8-синф ўқувчилари М.Бердибоева, Г.Холбоевалар мусобақа пешқадамлари бўлишди.\nУзунликка сакраш бўйича мусобақаларда 7-синф ўқувчилари М.Собирова, И.Матёқубова, 8-синф ўқувчиси С.Назирбоевалар ғолибликка эришдилар.\nЯқинда С.Йўлдошев томонидан яна бир спорт мусобақаси ташкил этилди. Унда мактабнинг ёш спортчилари ақл гимнастикаси – шахмат спорти бўйича ўз ақл-идрокларини намойиш этдилар. Қизғин беллашувлар асосида ўтган мусобақаларда 5-синф ўқувчиси Шерали Шомуродов 1-ўринни эгаллади. 8-синф ўқувчиси Шерзод Қурбонбоевга иккинчи, 5-синф ўқувчиси Шаҳриёр Шомуродовга учинчи ўрин насиб этди.\n– Умумтаълим мактабларда ўтказиладиган синфлараро спорт мусобақалари спортга қизиқувчи ёшларни катта спортга тайёрлашда муҳим аҳамиятга эга, – дейди Солий ака Йўлдошев. – Бундай мусобақалар ўқувчи-ёшларнинг ўзига ишончини мустаҳкамлайди, ўзи қизиққан спорт тури бўйича доимий шуғулланишга ундайди. Ўқитувчи эса ўқувчи-ёшлар билан шуғулланишдан тўхтамаслиги керак. Ана шунда ўқувчи-ёшлар мактабдан ташқари нуфузли спорт мусобақаларида ҳам муваффақиятли иштирок этадилар.\nИрода ЭPДОШЕВА, “Тараққиёт кўзгуси”\nгазетасининг жамоатчи мухбири.\nСПОPТ МУСОБАҚАЛАPИ ЯКУНЛАНДИ\n“СОҒЛОМЖОН - ПОЛВОНЖОН” СПОPТ МУСОБАҚАЛАPИ – ЖИСМОНИЙ ЕТУКЛИК МЕЗОНИ\n“Жайхун илҳомлари” ННТ томонидан 44-сонли мактабда маънавий-маърифий тадбир ўтказилди


Швейцария миллий банки янги франкларнинг чиқарилишини эълон қилди\n22:38 / 19.08.2015\nШвейцария миллий банки швейцар франкининг янги кўринишдаги банкноталари чиқарилишини эълон қилди, деб хабар бермоқда «Наша газета» портали.\nШвейцария миллий банки 2016 йил апрелидан аввал 50 франклик, 2017 йилда эса 20 франклик қоғоз пулларни муомалага чиқаради.\nЯнги банкноталарни ишлаб чиқилиши бўйича ишлар 10 йил давомида олиб борилди. Швейцария миллий банки 2005 йилдаёқ “Дунёга очиқ Швейцария” мавзусида янги банкноталар дизайнини яратишга танлов эълон қилган эди. Танловда цюрихлик дизайнер Мануэль Креббс ғолиб деб тан олинган, бироқ янги банкноталарни ишлаб чиқиш вазифаси танловда 2-ўринни олган Мануэл Пфрундерга юкланди. Ишлар 2007 йилда бошланган, бироқ 2010 йилдан бери янги қоғоз пулларнинг муамолага чиқарилиши техник сабабларга кўра бир неча марта қолдирилган.\nЯнги банкноталарнинг чиқарилиши билан боғлиқ мураккабликлар уларни қалбаки пул ясовчилардан максимал даражада ҳимояланган қилиб ишлашга интилишдан иборат бўлмоқда. Шу туфайли банкноталарнинг якуний дизайни анчагина ўзгаришларга учраши мумкин. Банкноталарнинг якуний дизайни уларнинг муомалага чиқарилишдан бир неча кун олдин намойиш қилинади.\nАмалдаги барча банкноталарни 2019 йилгача тўлиқ янгилаш режалаштирмоқда. Швейцар франкларининг дизайни охирги марта 1995-1998 йиллар давомида ўзгарган.


Британ шаҳзодасининг тўйи "аср тўйи" дея баҳоланмоқда - BBC News O'zbek\nБритан шаҳзодасининг тўйи "аср тўйи" дея баҳоланмоқда\nБуюк Британия ва жаҳон бўйлаб британ қироллиги ишқибозлари узоқ кутган тадбир - Шаҳзода Вилям ва Кейт Миддлтонларнинг тўйи Лондонда бўлиб ўтди.\nИкки ҳафта давом этган иссиқ ҳаво ортидан бугун ёмғир ёғилиши башорат қилинган эсада, минглаб одамлар Букингем саройи ва Вестминстер Аббей қаршисига, ҳамда тўйни узлуксиз намойиш қилган баҳайбат экранлар ўрнатилган Гайд парк, Грин парк ва бошқа истироҳат боғларига йиғилдилар.\nАммо, бу тўй нафақат британлар учун, балки бутун дунёдан келган минглаб сайёҳлар учун ажойиб томоша бўлди.\nАйтилишича, тўй туфайли Лондонга одатдагидан 600 минг кўпроқ ҳорижлик сафар қилган.\n"Фақат инглизлар бундай дабдабани эплай олишади, шунинг учун биз оиламиз билан атайлаб келдик", - дейди Букингем саройи панжарасига фарзандлари ва аёли билан суяниб олган россиялик Василий.\n"Мен учун бу ўта романтик маросим, ҳудди эртакдек, унинг устига Вилямни жуда ҳам яхши кўраман", - дейди бразилиялик аёл Сузетт.\nБританияликларни одатда ватанпарварона дея тасвирлаб бўлмайди. Ўз устидан кулишга уста бўлган бу халқ ҳар қандай патриотик баёнотга менсимай қарайди.\nЛекин, бугун одамлар қўлида ҳилпираган минглаб "Юнион Жак" британ байроқлари бунинг тескарисини исботлагандек эди.\n"Одатда британ байроқларини фақат ғамгин, мотамсаро тадбирларда кўрамиз. Масалан Афғонистон ё Ироқда ҳалок бўлган аскарлар жасадлари ватанга қайтарилганида телевизион янгиликлар орқали уларнинг тобутлари британ байроғига ўралганини кўрганман. Лекин, қаранг, бугун биз бахтли бир воқеа учун байроқларни кўтариб олдик", - дейди иккита қизчасини маликалардек кийинтириб олган лондонлик аёл.\nImage caption Оломон тўй бошланишидан бир неча соат аввал йўл четларига жойлашиб олди\nУэльслик икки қиз Аманда ва Кристилар эса шиор кўтариб олишган. Унда "Ҳарри, мен сенинг қаллиғинг бўлишни ҳали ҳам кутаяпман!" деб ёзилган.\n"Биз кеча тунни ҳам шу ерда ўтказдик, деярли уҳламадик, ўта ҳаяжондамиз", - дейишади улар қиқирлаб.\nМаросим ҳудди ҳарбийлар томондан ташкиллаштиргандек, режага биноан ўтди. Унинг ҳар бир дақиқаси пухта режаланганди.\nМасалан, келинчак, тўй дастурида ёзилгандек, Горинг меҳмонхонасидан нақ 10:51да Вестминстер Аббейга йўл олди.\nСоат роппа-роса 11да эса никоҳ маросими бошланди.\nОч сариқ либос ва шляпа кийган Қиролича Елизавета II кўтаринки руҳда эди. 85 ёшли қиролича ўзининг янги келинчагини аллақачон ҳуш қарши олгани айтилади.\nБунинг бир исботи - бугун Қиролича Кейт Миддлтонга Кембридж Герцогиняси унвонини тақдим этди.\nКейт Миддлтон махсус автомобилда меҳмонхонасидан Вестминстер Аббейга йўл олар экан, йўлнинг икки чеккасида йиғилган одамларга тўхтамай қўлини силкитиб, жилмаярди.\nImage caption Вилям ва Кейт Сент Андрюс Университетидаги талабалик даврида танишганлар\nВестминстер Аббей қаршисида автомобилдан тушар экан, у яна ортига ўгирилиб, йиғилган оломонни бир бошдан кўздан кечирди ва яна қўлини силкитди.\nУ бу билан ҳудди "мен сизнинг қизингизман, сизнинг орангиздан, халқ орасидан чиққан оддий қизман" дея ишора бераётгандек эди.\nЧерков ичида отаси билан меҳроб сари юрар экан, меҳробда турган Шаҳзода Вилямнинг куёвжўраси Шаҳзода Ҳарри ортига ўгирилиб Кейтга бир нигоҳ солди ва кейин акасига юзланиб "у ўта гўзал" деди.\nТўй ортидан эса жуфтлик очиқ файтунда, ярқираган қоп-қора отларда дубулға ва совутларни кийиб олган юзлаб қўриқчи аскарлар ҳамроҳлигида Букингем Саройига сафар қилдилар.\nСўнгра келин ва куёв анънавий тарзда, Қиролича ва ўз ота-оналари, ҳамда бошқа оила аъзолари билан Букингем Саройи айвонига чиқишди. Бу ерда, яна анъанавий тарзда, Вилям Кейтнинг лабидан бўса олди.\nБироқ, бўса ўта қисқа бўлганидан оломон қониқмади шекилли, "Яна ўп, яна ўп уни!" дея ҳайқира бошлашди. Иккинчи бўса сал узоқроқ ва ҳаяжонлироқ бўлди.\nImage caption Малика Диананинг ҳаёти фожеа билан якун топганди\nТўйда Вилямнинг онаси марҳум Малика Диананинг руҳи сезиларди. Қайси мухбирнинг интервьюларига қулоқ тутмай, Диана ва Кейтнинг қиёсланаётганини эшитдим.\nҲатто бир киши Диана ҳақида ёзилган китоблар билан савдо қилаётганди.\nЎттиз йил аввал бўлиб ўтган Шаҳзода Чарлз ва Малика Диананинг тўйи ўз дабдабаси ва ҳашамати билан кўпларнинг ёдида қолган.\nБунинг ортидан ҳудди Голливуд юлдузидек машҳур сиймога айланган Диана британ қироллигига бўлган эътиборни бир неча бор орттирди.\nАммо, бу қиёслаш шу тўй билан якун топсин, деб умид қилаётганлар оз бўлмаса керак. Чунки Диананинг турмуши ажрашув билан, ҳаёти эса фожеа билан якун топганди.\nШаҳзода Вилям ва Кейт Миддлтон эса ўзгача жуфтлик. Сарой дабдабалари ва зодагонлар меҳмондорчиликларидан йироқда танишган икковлон ўтган бир неча йил давомида бир-бирини синади ва муҳаббати бақувват эканини исбот қилди.


Ғилдиракли уйлар - XABARDOR.UZ\nXABARDOR.UZ: Бугунги кунда автомобиль ишлаб чиқарувчи компаниялар энг сифатли, мустаҳкам ва чиройли машиналар ишлаб чиқаришда илгарилаб кетган. Улар ҳайдовчиларнинг эътиборини тортиш учун ҳар қандай кутилмаган янгиликлар яратишмоқда. Автомобиль компанияларидан ташқари, бинолар қурувчи корхоналар ҳам ажойиб дизайнли уйларни ясашмоқда. Улар ўзининг шинамлиги, чиройли танланган ранглар билан ажралиб туради. Қуйида ҳам автомобиль ҳам уй кўринишидаги ажойиботларни томоша қиласиз.\nБу ғилдиракли уй америкалик серфер буюртмасига биноан ясалган.\nУнинг ичида одатий турмуш учун етарли барча нарса мавжуд.\nИккинчи қаватда каравот учун жой мавжуд.\nБу уй табиат билан уйғунлашиш учун яратилган.\n1994 йилда ишлаб чиқарилган Isuzu FVR юк машинасининг 2 қаватли ҳужрага айлантирилган кўриниши.\nГермания ўт ўчирувчи машинасидан ясалган ғилдиракли уй.\nKenworth юк машинасидан ясалган уй.\nБу уй америкалик оила томонидан ясалган. Улар 1956 йилда чиқарилган White юк машинасини 250 долларга сотиб олган ва ушбу уйчани ясашган.\nБу уй бошқа бир автомобилга уланиб ҳаракатланишга мўлжалланган.\nФранцуз фермаларидан бирида топилган "раритет" юк машинасидан ясалган уй.\nБу ғилдиракли уй Техасдаги ресторан учун реклама вазифасини бажаради.\nВиржинияда рўйхатга олинган ғилдиракли уй.\nЯнги зеландиялик Глен 14 йилдан бери шу уйда яшайди.\nЯнги Зеландиядаги меҳмонхона. Унда ошхона ва кир ювиш машинаси ҳам бор.\nIsuzu NPR юк машинасида қурилган уй.\nАмерикалик татуировка чизувчи – Жон Артсининг уйи.\nАртси татуировка чизиб пул топишдан ташқари, ўзи ясаган буюмларни сотиб ҳам кун кўради.\nАртсининг оиласи ҳаётидан мамнун.\nMitsubishi Fuso юк машинасидан ясалган уй.\nНью-Мексикода ясалган ҳужра.\nУ Sterling юк машинасидан ясалган.\n"Пикап"дан ясалган уйча.\nҒилдиракли уй сотадиган фирмалар жуда кўп. Бу улардан бири – Tiny House UK.


Болаларнинг усишига ёрдамлашиш 42 — Dilkashradio.com\nБолаларнинг усишига ёрдамлашиш 42\nАссалому алейкум қадрли радио тингловчилар. Сизлар билан яна радио тўлқинлари орқали учрашганимиздан бағоят мамнунмиз. Келинг азиз радио тингловчилар бугунги мавзуимизни ,болаларимизнинг руҳий ўсишига бағишласак. Ўйлаймизки хар бир Масихий ота она ўз фарзандларининг нажотга эга бўлишини жуда жуда истайдилар. Агар фарзандларимиз Раббимиз Исо Масихни юрагига қабул қилса хар биримиз чексиз қувонамиз, ва ушбу ажойиб воқеа хақида биродарларимизга айтишга ва ибодатхоналарда гувохлик беришга шошиламиз.\nЎз навбатида Худовандга ажойиб нажоти учун ўз миннатдорчилигимизни билдирамиз, имкон даражасида яқинларимиз билан бу ҳақида бўлишамиз. Лекин кўпинча анашу қўвончли воқеани айнан боламизнинг ўзидан бошлашни ёдимиздан чиқарамиз. Аслида эса боламизни табриклаб, унга нажотнинг қанчалик мухимлигини тушунтириб беришимиз мухимроқдир. Кўпинча айрим дўстларимиз, бўлди энди ишим битди, болам Раббимизни таниб билди, энди эса тинчман деб ўйлашади.\nАгар шундай биродарларимиз бор бўлса бугунги эшттиришимиз орқали уларга яна бир бор эслатиб ўтмоқчи эдик. Хамма асосий иш энди бошланади. Ха азиз тингловчи ота оналар, хаммаси хали олдинда. Энди фарзандимизга хақиқий рўхий ғамхўрлик қилишимиз керак бўлади. Қайси ота-она янги туғилган чақалоқни ўз холига ташлаб қўяди? Менимча хеч бир ота она буни хохламаса керак. Аксинча, чақалоқ янги туғилганда унга ғамхурлик янада кучаяди.Уни чўмилтиради, эмизади, уйнатади, бор кучини, севгисини унга сарфлайди.\nХудди шу сингари юқоридан туғилган, яъни Раббимизни юрагларига қабул қилган фарзандларимиз янги туғилган чақалоқдек гапдир. Улар бизнинг ёрдамимизга муҳтож бўладилар, акс холда улар руҳан усмай қоладилар. Албатта бугун тавба қилган бола эрталаб уйқудан уйғонгач бирданига ўзгариб қолмайди. Шундай пайтларда айрим ота оналар боласининг нажот олганлигига шубха билан қарайдигин бўладилар. Азиз ота оналар.Болаларимизнинг ўзгариши учун вақт керак. Тасаввур қилинг агар ерга бирон бир мевали дарахт эксангиз орадан бир икки йил ўтиб хосилга киради.\nБолаларимиз хам шундай гап. Айтмоқчи эмасмиз болаларимизда бир икки йил хеч қандай ўзгариш бўлмайди деб. Лекин хар бир ўзгариш хар биримизнинг Худовандга қилган илтижомизга боғлиқдир. Лекин бир нарсани доимо ёдингизда тутинг вақт ўтиши билан болангизда яхши тарафга хеч қандай ўзгариш кўрмасангиз, ташвишланишингиз ўринлидир. Шундай пайтларда сабабини аниқлашга ҳаракат қилинг. Худовандга ибодатингиз орқали айнан шу муаммоингизни айтишингиз мумкин. Яхши томонга ўзгаришлар бўлиш учун биз болаларимиз билан биргаликда Муқаддас Каломни ўқиб ўрганишимиз лозим. Чунки Худованднинг сўзлари кескир қиличдан хам ўткирроқдир. Энди доимо боламизга этибор беришимизга тўғри келади. Акс холда Шайтон тезда болани юрагини бошқа нарсалар билан тўлдириши мумкин. Бунга эса асло йўл қўймаслигимиз керак. Келгуси эшттиришларимизгача хайр саломат бўлинглар.\nБолаларнинг ўсишига ёрдам 200


Ўзбекистонда киберспорт йўналишида профессионал жамоалар тузиш учун саралаш турнирлари ўтказилади\n10:30 / 23.07.2017\nСиз иқтидорлимисиз? Унда ўзингизни синаб кўринг!\nКундан-кунга дунёда киберспорт тушунчаси оммалашиб бормоқда ва унинг мухлислари сони миллионларни ташкил этмоқда.\nКиберспорт ўзи нима?\nКиберспорт – бу виртуал макондаги мусобақа бўлиб, инсонлар ёки жамоалар ўртасида тенг шароитларда курашишни билдиради.\nБугунги кунда киберспортнинг жаҳон аудиторияси 230 миллион кишидан ошган бўлиб, спортнинг айрим турлари бўйича мукофот жамғармалари миллионлаб долларларни ташкил қилади.\nБу борада Ўзбекистон виртуал спорт ўйинлари ва кибер футбол федерацияси Ўзбекистонда биринчи бўлиб бундай турдаги жаҳон ареналарнинг стандартлари ва параметрларига жавоб берувчи ва Ўртаосиёда ўхшаши бўлмаган 2.300 квадрат метрли жойда жойлашган «UzARENA» ҳақиқий киберспорт аренасини очган.\nЎзбекистон виртуал спортни ривожлантириш ва мамлакат киберспортсменларини жаҳонда машҳур бўлган киберспортчилар ва жамоалар билан бир қаторга олиб чиқиш Федерациянинг биринчи даражали вазифаси ва фаолиятининг асосий мақсади ҳисобланади.\nЎз олдига қўйган мақсадларига эришиш учун Федерация киберспорт ҳаваскорларига янги даражага чиқиш имконини бериш ва DOTA2, CS.GO, LeagueofLegends киберспорт йўналишлари бўйича профессионал жамоалар тузиш мақсадида саралаш турнирлари ўтказишни эълон қилади.\nСиз истеъдодлимисиз? Сизнинг киберспортнинг турли йўналишлари бўйича куч синашиб юрган жамоангиз ёки дўстларингиз борми ва ўзингизни ўз ишингиз устаси деб ҳисоблайсизми? Унда биз Сизни кутамиз!\nСаралашдан ўтинг, энг яхши эканлигингизни исботланг ва катта киберспорт жамоасининг бир қисмига айланинг.\nМусобақаларда қатнашмоқчимисиз, унда ушбу Телеграм каналига аъзо бўлинг: @UzArenAeSportsCentre\nКиберспорт Олимпия ўйинлари дастурига киритилиши мумкин\n15:53 / 09.08.2017


М.Қаландарова “Ишбилармон аёл” кўрик-танловининг Дўстлик туман босқичи ғолиби бўлди | O'zLiDeP\nМ.Қаландарова “Ишбилармон аёл” кўрик-танловининг Дўстлик туман босқичи ғолиби бўлди\nO‘zLiDeP Дўстлик туман Кенгаши “Аёллар қаноти” томонидан “Ишбилармон аёл” кўрик-танловининг туман босқичи ўтказилди.\nМамлакатимизда хотин-қизлар тадбиркорлигини ривожлантириш, фермер ва тадбиркор аёллар сафини янада кенгайтириш, уларнинг меҳнатини муносиб рағбатлантириш мақсадида ташкил этилган танловда энг фаол ишбилармон ва тадбиркор хотин-қизлар иштирок этди.\nЯкуний хулосаларга кўра, “Манас чеварлари” МЧЖ раҳбари Матлуба Қаландарованинг фаолияти эътироф этилиб, танловнинг вилоят босқичига йўлланма берилди. М.Қаландарова маҳалладаги 20 нафар хотин-қизни иш билан таъминлаган. Унинг раҳбарлигида ишлаб чиқарилаётган 20 турдан ортиқ маҳсулотлар ички бозорда жуда харидоргир.\n“Юртимизда ишлайман, тадбиркорлик фаолияти билан шуғулланаман, деган киши учун барча шарт-шароитлар яратилган. Албатта, тадбиркор бўлиш осон эмас. Ҳар қадамда ўқиб-ўрганишга, замон билан ҳамнафас бўлишга, ўзинг қўл урган соҳанинг сир-асрорларини ўрганишингга тўғри келади. Айниқса, тикувчилик билан шуғулланаман деган аёллар, соғлом рақобатга тайёр бўлиши, истеъмолчилар талабини ва эҳтиёжларини қунт билан ўрганиши керак”, – дейди М.Қаландарова.\nМаълумот учун, тадбиркор 2018 йилда тикувчилик цехини очишдан аввал, соҳага оид янгиликлар, қонун ҳужжатлари билан танишган. Бозор талабларини ўрганиб чиққан. “Обод қишлоқ” Давлат дастури доирасидаги бунёдкорлик ишлари эса унинг бизнес-режасини амалга оширишда қўл келган.


Самарқандда талончилар тўдаси фаолиятига чек қўйилди\n12:33 02.12.2016 (Янгиланган 12:34 02.12.2016) Ҳавола олиш\nАйбланувчилар хусусий тадбиркорларни ўлдириш билан таҳдид қилиб ҳамда уларнинг яқинларини қийнаш йўли орқали товламачилик билан пул ундиришган\nТОШКЕНТ, 2 дек — Sputnik. Самарқанд вилоят ҳуқуқни муҳофаза қилиш органлари вилоят ҳудудида талончилик ва ўғирлик билан шуғулланган уюшган жиноий гуруҳни қўлга олди, деб хабар берди Sputnik мухбирига куч тизимидаги манба.\nПайариқ туманилик 27 ёшли Тоир Хўжақулов шу туманда яшовчи тўрт фуқаро: 19 ёшли Садоқат Ҳимматова, 31 ёшли Бекзод Абдуғаниев, 42 ёшли Одилжон Аминов ва 19 ёшли Иброҳимжон Абдусаломовлардан иборат жиноий гуруҳ тузади.\nГуруҳнинг ҳар бир аъзосининг ўз вазифаси бўлиб, улар тўда раҳбарига сўзсиз бўйсунишган. Айбланувчилар хусусий тадбиркорларни ўлдириш билан таҳдид қилиб ҳамда уларнинг яқинларини қийнаш йўли орқали товламачилик билан пул ундиришган.\n"Мазкур жиноий гуруҳ қатор жиноятларни амалга оширган. Талончиларнинг ҳаракатларидан Пайариқ туманининг кўплаб фуқаролари жабр кўришган. Масалан, гуруҳ аъзоси Садоқат Ҳимматова шерикларига "Маданият" маҳалласидаги хонадонлардан бири ҳақидаги маълумотлар ва уйнинг чизмасини беради. Тўда тунда хонадондаги итларни заҳарлаб ўлдириб, ҳужум уюштиради. Уй эгаларини калтаклаб ва таҳдид қилиб, улар хонадондан 30 миллион сўм ва 1200 доллар пулни олиб чиқиб кетишади", — деди манба.\nМарғилонда рейдерлик билан шуғулланган жиноий тўда устидан ҳукм ўқилди\nШунингдек, уюшган гуруҳ аъзолари Пайариқ туманида яшовчи Ҳасановлар хонадонидан умумий қиймати 53 миллион сўмдан ортиқ бўлган тилла буюмларни ўғирлаб чиқиб кетишади. Бундан ташқари, гуруҳ аъзолари талончилик ва ўғирлик билан боғлиқ қатор жиноятларни содир этишади.\nҲуқуқни муҳофаза қилувчи орган ходимлари томонидан ўтказилган махсус операция орқали тўданинг барча аъзолари қўлга олинди. Жиноят ишлари бўйича Пайариқ туман судида мазкур иш бўйича суд жараёни бўлиб ўтди.\nКўриб чиқилган ҳужжатлар ва ашёвий далиллар асосида айбланувчиларга Ўзбекистон Жиноят кодексининг 164-(талончилик) ва 169-(ўғирлик) моддалари билан айблов қўйилди.\nТоир Хўжақулов 11 йилга, Бекзод Абдуғаниев ва Иброҳимжон Абдусаломов ҳар бири 10 йил 6 ойдан, Одилжон Аминов 10 йилга ва Садоқат Ҳимматова 6 йилга озодликдан маҳрум этилди.


УРГИМЧАК ТУШДА - Tush tabiri mukamal sayt\nAuthor TushTabiri2 Reading 3 min Views 382 Published by 13.05.2018\nУРГИМЧАК ТУШДА Тушда ўргимчакни кўриш — жуда яхши аломат бўлиб, ўз ишингизда меҳнатсевар ва фаоллигингиз билан атрофингиздагиларнинг эътиборини қозонасиз. УРГИМЧАК ТУШДА\nАгар ўргимчак тўр тўқиётган бўлса яна ҳам яхши — сиз ўз уйингизда осойишта ва бахтиёр яшайсиз. Бироқ ўргимчакнинг сизни тишлаб олганлиги ёмон белги — сиз хоинлик қурбони бўласиз ва бу борада оилангиз ҳам ёрдам беролмайди. Мабодо ўргимчакни ўлдирсангиз, яқин кишингиз билан низолашиб қоласиз, бу ажралишга ёки хиёнатга олиб келади. УРГИМЧАК ТУШДА\nТоза ва оппоқ ўрин-кўрпа сизга тинчлик бермаган хавотирлик ва ташвишлар тугаганлигини хабар беради. Агар сиз бегона хонадаги ўрин-кўрпада ётганлигингизни туш кўрсангиз, тўсатдан узоқ қариндошингиз келади ва бундан сиз жуда хурсанд бўласиз.\nАгар ўрин-кўрпангиз очиқ ҳавода эканлиги туш кўринса, бундай туш сизнинг қизиқарли ишингиз борлигини ва у сизга ўз ишингизни яхшилаб олиш имкони очилишини аён этади.


13:30 / 26.04.2019 3605 pdf Ўқиш режими + -\n170. Абдуллоҳ ибн Убай ибн Салулнинг ўғли Абдуллоҳ Расулуллоҳ соллаллоҳу алайҳи васалламнинг ҳузурларига келиб: «Эй Аллоҳнинг Расули, эшитишимча Абдуллоҳ ибн Убайни қатл қилмоқчи экансиз. Агар шундай қилсангиз, буни менга буюринг. Сизга мен унинг бошини келтираман. Аллоҳга қасамки, мендан кўра отасини ҳурмат қиладиган одам йўқлигини Хазраж яхши билади. Лекин сиз бир мусулмон кишига амр қилсангиз, уни қатл қилса, менинг нафсим Абдуллоҳнинг қотили ер юзида тирик юришини кўра олмай, уни ўлдириб қўйишимдан қўрқаман. Кофирни деб мўминни қатл қилиб, дўзахга тушмайин», деди. Шунда Набий соллаллоҳу алайҳи васаллам: «Йўқ. Биз унга гўзал муносабатда бўламиз ва токи биз билан бўлар экан, унга мулойимлик қиламиз», дедилар».\nИбн Ҳишом, Табарий, Байҳақий, Ибн Жавзий ва бошқалар ривоят қилишган.\n171. Абдуллоҳ ибн Умар ибн Хаттоб розияллоҳу анҳумодан ривоят қилинади:\n«Абдуллоҳ ибн Убай ибн Салул вафот қилганда, унинг ўғли Абдуллоҳ ибн Абдуллоҳ ибн Убай ибн Салул Расулуллоҳ соллаллоҳу алайҳи васалламнинг ҳузурларига келиб, отасини кафанлаш учун кўйлакларини беришни сўради. Шунда у зот бердилар. Сўнгра унга жаноза намози ўқишни сўради. Расулуллоҳ соллаллоҳу алайҳи васаллам намоз ўқиш учун турган эдилар, Умар туриб, Расулуллоҳ соллаллоҳу алайҳи васалламнинг кийимларидан тутди ва: «Эй Аллоҳнинг Расули, Аллоҳ сизни унга намоз ўқишдан қайтарган бўлса ҳам сиз унга намоз ўқийсизми?» деди. Шунда Расулуллоҳ соллаллоҳу алайҳи васаллам: «Аллоҳ менга ихтиёрни берган. «Уларга истиғфор айтсанг ҳам, истиғфор айтмасанг ҳам, агар етмиш марта айтсанг ҳам», деган. Мен етмишдан зиёда қиламан», дедилар. «Ахир у мунофиқ-ку?!» деди. Расулуллоҳ соллаллоҳу алайҳи васаллам унга намоз ўқидилар. Сўнг Аллоҳ азза ва жалла: «Ва ҳеч қачон улардан ўлган бирортасига ҳам (жаноза) намоз ўқима, қабри устида турма»(ояти)ни нозил қилди».\nБошқа ривоятда: «Бас, уларга намоз ўқишни тарк қилдилар» зиёда қилинган.\n172. Жобир ибн Абдуллоҳ розияллоҳу анҳумодан ривоят қилинади:\n«Набий соллаллоҳу алайҳи васаллам Абдуллоҳ ибн Убай қабрига киритилганидан кейин келдилар. Амр қилган эдилар, уни чиқариб, у зотнинг тиззалари устига қўйилди. Шунда у зот дам урдилар ва унга кўйлакларини кийгиздилар. Аллоҳу аълам».\nБошқа ривоятда: «Бадрда асирлар келтирилганда, Аббосни ҳам олиб келишди. Унинг устида кийими йўқ эди. Набий соллаллоҳу алайҳи васаллам унинг учун кўйлак қарадилар. Абдуллоҳ ибн Убайнинг кўйлаги унга тўғри келди. Шунда Расулуллоҳ соллаллоҳу алайҳи васаллам унга ўшани кийдирдилар. Шунинг учун Набий соллаллоҳу алайҳи васаллам ўз кўйлакларини ечиб, унга (Абдуллоҳ ибн Убайга) кийдирдилар.\nИбн Уяйна айтди: «Набий соллаллоҳу алайҳи васалламга унинг ўтказиб қўйгани бор эди, ўшани қайтардилар».\n173. Оиша розияллоҳу анҳодан ривоят қилинади:\n«Расулуллоҳ соллаллоҳу алайҳи васалламнинг ҳузурларига яҳудийлардан бир гуруҳи келиб: «Ассаму алайка» (Сенга ўлим бўлсин), дейишди. Мен буни фаҳмладим ва «Сизларга ҳам сам (ўлим) бўлсин! Сизларни Аллоҳ лаънатласин!» дедим. Расулуллоҳ соллаллоҳу алайҳи васаллам: «Шошма, эй Оиша! Аллоҳ барча ишларда мулойимликни ёқтиради», дедилар. «Эй Аллоҳнинг Расули! Уларнинг нима деганларини эшитмадингизми?» дедим. Расулуллоҳ соллаллоҳу алайҳи васаллам: «Мен ҳам «ва сизларга ҳам» дедим», дедилар».\nАбдулбосит 11:03 / 30.01.2020\nРосулуллоҳсоллаллоҳу алайҳи васаллам дин душманларига ҳам олижаноблик ила муомала қилганликларини, ҳар хил вазиятларда сабрли бўлмоқ зарурлигини ҳамда ишларимизни мулойимлик ила олиб боришни билиб олдик. Ассалому алайкум.\n12:30 / 26.04.2019 1298\n14:40 / 26.04.2019 2288\n3911 15:45 / 10.04.2020\n2484 20:02 / 28.04.2017\nРасулуллоҳнинг ҳаётларидан лавҳалар (15-қисм)\nҚабасотун мин ҳаётирРасулrdquo 15.ЖЎМАРДЛИК.Ва агар ўзларининг ҳожатлари бўлса ҳам, уларни ўзларидан устун қўярлар. Ким ўз нафсининг бахиллигидан сақланса, ундоқ давоми...\n3883 20:41 / 19.05.2017


"Бу башарага ниқоб керакмас": коинотнинг энг ажабтовур вакиллари\n/ Мултимедиа / Фото\nБу одамларнинг ташқи кўриниши бир вақтнинг ўзида ҳам қўрқитади ҳам ҳайратга солади. Улар ўз қиёфаларини шу даражада кескин ўзгартириб юборишган-ки, уларнинг ҳар бири ҳақида "ўз туққан онаси ҳам танимайди", иборасини бемалол қўллаш мумкин.\nБу инсонлар ўзга сайёраликларнинг айни ўзгинаси, дуч келиб қолсангиз, албатта, қайрилиб томоша қиласиз. Аслида, омма орасида ажралиб туриш учун улар кўплаб синовларни бошдан кечирганлар. Энг биринчи ва энг мураккаби - психологик характерга эга бўлган - улар жамиятнинг маънавий негизларига қарши боришга ўзларида куч топганлар.\nБироқ, бу ажабтовур ташқи кўриниш, уларни жамиятдан ажратиб ташлагани йўқ. Улар шундай антиқа кўринишга эга бўлиб ҳам, ўзларини жуда яхши ҳис қилишади, одамлар орасида эса уларга хавас ва қизиқиш билан қарайдиганлар талайгина, қолаверса, уларнинг ҳаёт тарзи ҳам машҳурларникидан кам эмас.\nУругвайлик тату-рассоми Виктор Хьюго Перальта ва унинг рафиқаси - аргентиналик тату-рассоми Габриэла Перальта.\n© CC BY 2.0 / TOONMAN_blchin\nЛаки Даймонд Рич, ёки оддий Лаки Даймонд – 2006 йилда дунёдаги энг кўп татуланган киши сифатида "Гиннесс рекордлар китоби"га киритилган новозеландиялик. Лаки Даймоннинг танаси 100 % татуировкалар билан қопланган. Хусусан, жинсий аъзоларидан тортиб, қулоқлари, қовоқлари, оғзи ва танасининг бошқа қисмларигача. Лаки Даймонднинг ўзи эса, татуировкалар унинг танасига бир неча қават қоплангани, шу боис, танасининг юз эмас, 350 фоиз қисми татуировка билан қопланган, дея таъкидлаш мумкинлигини таъкидлайди.\nСуратдаги "Калтакесак" лақабли америкалик Эрик Спрег игуана билан.\nКўпчиликка "Писиб келаётган мушук" сифатида машҳур америкалик дастурчи Деннис Авнер.\nCC BY-NC-ND 2.0 / Ars Electronica\nЎзининг чап қўлида қўшимча қулоқларни "ўстирган" австралиялик акционист-рассом Стелиос Аркадиу.\n© CC BY-SA 2.0 / MicaelaAyalaV\n"Вампир-аёл" сифатида машҳур мексикалик тадбиркор аёл, ҳуқуқшунос ва татучи Мария Хосе Кристерна.\nКолумбиялик тана рассом-модификатори Damian Carnicero.\n© CC BY-SA 4.0 / Awhodothey\nАмерикалик актёр ва мусиқачи Пол Лоуренс, у кўпроқ The Enigma сифатида машҳур.\nЭлэйн Дэвидсон - дунёдаги энг кўп пирсинг қилдирган аёл . 2004 йил\nКоронавируснинг оддий гриппдан асосий фарқи айтилди


BlackBerry корпоратив мижозлар учун Android тизимининг ҳимояланган версиясини ишлаб чиқмоқда\nBlackBerry корпоратив мижозларга Android тизимининг ҳимояланган версиясини таклиф этади\nМаълумки Канаданинг BlackBerry компанияси 2016 йилдан бошлаб смартфон ишлаб чиқаришни бутунлай тўхтатиб, мазкур бренд остидан айни шундай қурилмалар тайёрлашни Хитойнинг TCL корпорациясига сотган эди. Бироқ BlackBerry дастурий таъминот яратишни канда қилгани йўқ.\nETTelecom нашрининг ёзишича, ҳозирда Канада компанияси Android операцион тизимининг кучлироқ ҳимояланган версиясини тайёрлаш устида иш олиб бормоқда. BlackBerry Secure деб номланиши кутилаётган ушбу тизим биринчи навбатда фойдаланувчи маълумотларини ҳимоялашга мўлжалланган.\nАгар мазкур ҳимояланган версия дунё юзини кўрса, у жаҳондаги кўплаб компанияларнинг маълумотлар ҳимояси борасидаги ташвишларига ечим топиб берилиш айтилмоқда. Ҳозирда TCL, Optimus ва BB Merah Putih компаниялари мазкур операцион тизим версиясига тегишли лицензияни харид қилиш истагини билдирганлар.


Автор: admin 0 Комментариев Арманистон, Ватикан, дунё, ёпиқ худуд, Лихтенштейн, мамлакатлар, Озарбайжон, Тожикистон, Туркманистон, Ўзбекистон, Эфиопия, Қирғизистон, қозоғистон\nЖаҳондаги мамлакатларни дунё океанига нисбатан тутган географик ўрнига кўра икки тоифага бўлиш мумкин:\nБевосита денгизга туташ ва денгиз чегаралари бўлмаган ёки қитъа ичкарисидаги ёпиқ давлатлар. Ҳозирги вақтда Бирлашган Миллатлар Ташкилотига аъзо ва кузатувчи (Ватикан) бўлган 194 давлатнинг аксарияти денгиз чегараларига эга. Аммо улардан 44 таси ёки 22,6 фоизи географик ўрнига кўра Дунё океани денгизларига бевосита туташ эмас. Қитъалар бўйича бундай давлатларнинг кўпчилиги Африкада (16 та), Европада (14 та), Осиёда (12 та) жойлашган. Жанубий Американинг фақат 2 та давлати (Парагвай ва Боливия) денгиз чегараларига эга эмас.\nДенгизга туташ бўлмаган (ёпиқ ҳудудли) давлатлар\nАфрика Европа Жанубий Америка\nОзарбайжон Ботсвана Австрия Боливия\nАрманистон Буркина Фасо Андорра Парагвай\nАфғонистон Бурунди Беларусь\nБутан Жанубий Судан Ватикан\nҚозоғистон Замбия Венгрия\nҚирғизистон Зимбабве Лихтенштейн\nЛаос Лесото Люксембург\nМўғулистон Малави Македония\nНепал Мали Молдова\nТожикистон Марказий Африка Республикаси Сан-Марино\nТуркманистон Нигер Сербия\nЎзбекистон Руанда Словакия\nМазкур мамлакатларнинг географик ўрнига назар солиб, бир қатор қизиқарли маълумотларни учратиш мумкин. Масалан, дунёдаги денгизга туташ бўлмаган давлатлар ўртасида бор-йўғи икки давлат – Ўзбекистон ва Лихтенштейннинг ҳудуди икки карра ёпиқ ҳисобланади. Чунки ушбу давлатларга қўшни бўлган барча мамла-катларнинг ўзи ҳам ёпиқ ҳудудга эга.\nБундан ташкари, ёпик худудли мамлакатларнинг учтаси факат битта давлат, яъни Сан-Марино ва Ватикан – Италия, Лесото – Жанубий Африка Республикаси худуди билан ўралган. Шунингдек, ёпик мамлакатлардан олтитаси – Муғулистон, Непал, Бутан, Свазиленд, Лихтенштейн ва Андорра иккита давлат худуди билан уралган.\nЭфиопия (76,6 млн.киши), Уганда (30,1 млн.), Непал (28,9 млн.) ва Ўзбекистан (29,7 млн.киши) ах,олисининг сонига кура, Қозоғистон (2.71 млн кв.км.), Муғулистон (1,56 млн.кв.км) ва Боливия (1,09 млн. кв. км) эса умумий ер майдонига кура дунёдаги энг йирик ёпик худудли мамлакатлардир.\nАрманистон, Озарбайжон, Туркманистон, Ўзбекистан, Қирғизистон ва Тожикистон худудидагп гидрологик объектлар – дарё ва куллар ҳам дунё океани денгизлари билан туташмаган ёпик сув хавзасида жойлашган. Дунёда худуди билан бир каторда сув ҳавзалари х,ам ёпик ҳавзада булган бошка бундай мамлакатлар йук.


Искандар Холмирзаев: Кубокда ҳам “Олмалиқ”қа жаримадан гол урганман\n16 октябрь, 2017, 17:20\n“Динамо” – “Олмалиқ” (1:0) учрашувида жарима зарбасидан муҳим голни уриб ўйин қаҳрамонига айланган Искандар Холмирзаевдан баҳс борасидаги фикрларини сўрадик. Бу ҳақда клуб матбуот хизмати хабар бермоқда.\n- Анчадан буён ғалаба қозона олмаётганимиз сабабли “Олмалиқ” билан баҳсда фақат ва фақат ғалабани кўзлаган эдик. Рақиб жамоа таркиби бўйдор футболчилардан ташкил топганлиги боис, мураббийларимиз паслар орқали ҳужумкор ўйин намойиш этишни кўрсатма беришганди. Худога шукурки, бу сафар омадимиз келиб, якунда ғалаба қозондик.\nКиритган голим ҳақида гапирадиган бўлсам, мураббийлар беллашувдан олдин жарима зарбаларини мен тепишимни айтишганди. Зарба беришдан олдин рақиб дарвозабонининг узоқ бурчаги очиқлигини пайқаб, тўпни ўша томон йўналтирдим ва гол урдим. Кубок доирасида нимчорак финалда ҳам айнан мана шундай голни сафарда “Олмалиқ” дарвозасига киритгандим. Қайси бири чиройли? Буни мухлислар айтгани маъқул. Мен учун гол урганим эмас, энг асосийси клубнинг ғалаба қозонганидир. Мухлисларимиздан миннатдормиз. Насиб қилса, кейинги баҳсларда ҳам уларни хурсанд қилиш учун интиламиз, - дейди “Динамо”нинг 26 ёшли ярим ҳимоячиси Искандар Холмирзаев.


Жаҳонгир Ортиқхўжаев: «Пахтакор» тўлиқ шаффоф жамоага айланади»\nТошкент шаҳри ҳокими Жаҳонгир Ортиқхўжаев «Пахтакор» раҳбарияти, мураббийлари ва ўйинчилари билан учрашувда клубда жиддий ўзгаришлар бўлишини таъкидлади.\n«Тошкент шаҳар ҳокими – «Пахтакор» футбол клуби раиси Жаҳонгир Ортиқхўжаев жамоа аъзолари ва мураббийлари билан клубнинг Қибрайда жойлашган машғулотлар базасида учрашув ўтказди. Унда клуб ва жамоа олдида турган муаммолар, уларнинг ечимлари, «Пахтакор»нинг келажакдаги фаолияти муҳокама этилди.\nКлуб олдида турган молиявий мажбуриятлар ижобий ҳал этилди. Ҳомийлар томонидан ажратилган 22 млрд. сўм пул маблағлари ҳисобидан футболчилар, мураббийлар ва клуб ходимларининг маошларидан бўлган қарздорликлар бартараф этилди.\nБундан буён «Пахтакор» футбол клуби фаолияти ва молиявий ҳисоботлари шаффофлик, очиқлик тизимида йўлга қўйилиши тўғрисида Ж.Ортиқхўжаев алоҳида таъкидлади.\nЎсиб келаётган ёш авлодга шароитларни яхшилаш, иқтидорли футболчиларни танлаб олишга эътибор қаратилиши, уларга бундай имкониятлар яратиб берилиши таъкидланди. Ёшларни футбол билан шуғулланиш ва профессионал футболчи бўлишга қизиқишини ошириш, клубнинг тўлиқ узвий тизимда ишлашини таъминлаш учун ривожлантириш қуйи бўғинлардан бошланиши алоҳида таъкидланди.\nБу ўзгаришлар нафақат «Пахтакор»нинг, балки бутун ўзбек футболининг ривожланишига туртки бўлиши тўғрисида фикрлар билдирилди. «Пахтакор» бош мураббийи голландиялик Питер Хюистра ҳам клубда бошланаётган туб ўзгаришлар, йўлга қўйилажак шаффоф тизим ҳар қандай жаҳон миқёсидаги футбол клубининг асосий мезони эканини таъкидлади», — деб ёзади Тошкент шаҳар ҳокимлиги матбуот хизмати.


Cана : 06-06-2017 / Янгиликлар, Сиёсат / кўрилди: 864\nЎзбекистон ҳукумати иқтисодий комплексида яна ўзгаришлар рўй берди.\nМанбаларнинг хабарларига кўра, бош вазир ўринбосари, Макроиқтисодий ривожлантириш, таркибий ўзгартиришлар, хорижий инвестицияларни жалб этиш комплекси раҳбари Рустам Азимов лавозимни тарк этган.\n«Kun.uz» манбаси берган маълумотга кўра, унинг ўрнига Ўзбекистон Республикаси Молия вазирининг биринчи ўринбосари Жамшид Қўчқоров тайинланган.\nРустам Азимов ўтган йилнинг декабрида Молия вазири ва бош вазирнинг биринчи ўринбосарлигидан кетганди. Унинг вазирликдаги ўрнини Ботир Хўжаев Асадиллаевич эгаллаган, «Ўзбекистон темир йўллари» АЖ раҳбари Очилбой Раматов Жуманиёзович эса бош вазирнинг биринчи ўринбосарига айланганди.\nРустам Азимов 1991-1998 йилларда Ўзбекистон Республикаси Ташқи иқтисодий фаолият миллий банки бошқарув раиси сифатида ишлаган, 1998-2000 — Ўзбекистон Республикаси Молия вазири сифатида фаолият кўрсатган.\n2000 йилдан 2002 йилгача у Ўзбекистон Республикаси Бош вазирининг ўринбосари — Молия вазири, 2000-2003 йилларда Ўзбекистон Республикаси Бош вазирининг ўринбосари — Макроиқтисодиёт ва статистика вазири бўлиб ишлаган. 2003-2005 йилларда Ўзбекистон Республикаси Ташқи иқтисодий алоқалар вазири. 2005-2008 йилларда Ўзбекистон Республикаси Молия вазири. 2008 йил 22 ноябрдан 2016 йил декабригача Ўзбекистон Республикаси Бош вазирининг биринчи ўринбосари — Молия вазири, макроиқтисодий ривожлантириш мажмуаси раҳбари. 2016 йил 15 декабрдан Бош вазир ўринбосари, Макроиқтисодий ривожлантириш мажмуаси раҳбари.\nАйни вақтда унинг кейинги иш фаолияти ҳақида маълумот йўқ.


Нега интернетда ҳамма учун жой топилаверади? - Terabayt.Uz\nНега интернетда ҳамма учун жой топилаверади?\nҲар беш йилда "рақамли осмон" устимизга қулаши ҳақида хабар тарқаладиган бўлиб қолган кўринади. 2010 ва 2015 йилларда яқин келажакда интернет IP манзиллари тугаб қолиши ҳақида миш-мишлар тарқалганди. Энди эса Европанинг интернет доменларини назорат қилувчи ташкилотининг хабар беришича, ҳудудда мавжуд 1.91 миллион IP манзили 2020 йилгача тугаб қолиши эҳтимоли жуда катта.\nИнтернетга уланиш учун ҳар бир компьютер ва смартфонга IP манзил керак бўлади. IP — "интернет протокол" сўзининг қисқартма шакли; тармоқдаги барча қурилмалар ўртасида ўзаро маълумот алмашиш жараёни тўғри амалга оширилиши учун IP манзил (худди почта манзили каби) уникал бўлиши талаб қилинади. Ушбу мақолани ўқиб турганингиз ҳам IP манзил сабабдир.\n1980 йилда (ҳа, анча йил олдин) IP манзилларини ўйлаб топишганда, 32 та рақамдан иборат манзиллар тизими бутун Ер юзидаги электрон қурилмалар учун етарлича миқдорда IP манзил яратишига ишонишганди. 32 та рақамдан иборат манзил 32 та коминацияни юзага келтириб, ер юзидаги 4.2 миллиард қурилмага IP адрес яратиб беради.\nЎша давр учун бу керагидан ҳам кўп миқдор эди — интернет нима эканлигини жуда камчилик биларди. Ваҳоланки, ҳозирда битта хонадоннинг ўзи 20 тагача IP манзилга эга бўлиши мумкин. Ҳар бир электрон қурилмага битта IP манзил керак бўлади; булар қаторига ўйин консоли, ақлли чироқ, ақлли карнай, ақлли телевизор, лептоп, смартфон ва бошқалар киради. Айни дамда, Европада ҳар 11 дақиқада битта IP адрес банд қилинмоқда.\nИнтернет қандай қилиб кенгайиб боради?\nIP адреслар тугаб қолаётган экан, нега бундан хавотирга тушмаётганимиздан ҳайрон бўлаётгандирсиз. Биласизми нима, ҳозирда сони камайиб бораётган IP манзиллар 4 версия манзилларидир. Бу версия 90 йилларнинг ўрталарида, интернетга уланганлар сони ортиб бориши билан, оммалашган. Бироқ 15 йил олдин мутахассислар такомиллаштирилган манзиллаштириш тизимига эҳтиёж сезилишини тушуниб етишган. Ҳозирда биз фойдаланаётган энг сўннги версия IP адреслар 6 версиядадир. Юқорида ҳам айтдик, 4 версия IP адреслар 32 та рақамдан иборат бўлган. 6 версия эса 128 тадан. Бу эса 128 хил комбинация ёхуд 340,282,366,920,938,463,463,374,607,431,768,211,456 адрес деганидир. Бу 320³⁶ даражасига тенг.\nҲозирда кўплаб элекрон қурилмалар 6 версия IP адресга эга, бироқ веб-серверлар ва интернет-коммуникация технологиялари, масалан, роутерлар 4 версия IP манзилига эга. Интернетга аллақчон уланган қурилмалар сонини инобатга олиб айтиш мумкинки, янги версияга тўлиқ ўтиш учун узоқ вақт кетади.\n"Бундан чиқди, кўпроқ қурилмаларимиз интернетга уланиши билан IP адреслар ҳам узунлашиб борадими?" деган савол туғилиши мумкин. Йўқ, бундай эмас. Янги технологиялар интернет трафикни 16 миллион қурилмага ягона IP манзил орқали ўтказа олади. Бунга уйингиздаги роутер ёки мобил провайдерларини мисол қилиб келтирсак бўлади.\nШунинг учун, интернет протокол мазиллари тугаб қолаётгани ҳақидаги хабарлардан хавотирга тушмасак ҳам бўлаверади. Технологик ривожланиш сабабли эндиликда биргина манзил 16 миллионта адресни қўллаб-қувватлай олади, мана шу 16 млн яна 16 млн та қурилмага трафик ўтказади ва ҳоказо.\nШундай қилиб агар етарлича кучли бўлганида, ҳар бир IP адрес, ҳар бир роутер миллионлаб қурилмаларни интернетга улай олган бўлар эди. Шунда оёқ кийимингиздан тортиб, ошхонадаги идишларгача барча буюмлар интернетга улана олган бўларди (IoT).\nЎҚИНГ: Мобил операторларнинг чексиз интернет тарифлари ва 5G технологияси Wi-Fi'ни сиқиб чиқаради\n#Internet #IoT #IP манзил


5 йил аввал 684 siyrat.uz\nСавол: Абдуллоҳ исмли саҳобалар фақат 4 та бўлганми ёки булардан бошқа ҳам бўлганми?\nЖавоб: Бисмиллаҳир Роҳманир Роҳийм. Алҳамду лиллаҳи ваҳдаҳ, вассолату вассаламу ъала ман ла набийя баъдаҳ. Ассалому алайкум ва роҳматуллоҳи ва барокатуҳ. Аслида, Абдуллоҳ исмли саҳобалар уч юзга яқин бўлишган. Улардан тўрт-бештаси жуда кучли олим бўлиб, Пайғамбаримиз соллаллоҳу алайҳи васалламдан кейин узоқ яшашган. Буларнинг сўз ва ишларига тобеин авлод алоҳида эътибор берган. Агар тўртовлон бир масалада иттифоқ бўлсалар, «Бу Абдуллоҳларнинг сўзидир», дейилган. Улар: 1) Абдуллоҳ ибн Умар; 2) Абдуллоҳ ибн Аббос; 3) Абдуллоҳ ибн Зубайр; 4) Абдуллоҳ ибн Амр ибн Ос; 5) Абдуллоҳ ибн Масъуд. Шайх Маҳмуд Таҳҳоннинг «Тайсиру мусталаҳил ҳадис» китоби (1/107) асосида тайёрланди. Қўшимча маълумот олиш учун қуйидаги линкка мурожаат қилишингиз мумкин: http://islom.uz/content/view/2707/137/\nМенинг саҳобаларга муҳаббатим кучли...


ИШТИХОН ҲАРБИЙЛАРИ: БУГУН ҚАЙ МАНЗИЛДА? » Иштихон овози газетаси\nВатанни ҳар қанча севсак, унга хизмат қилсак арзийди. Чунки миттигина фарзанд шу юрт бағрида камолга етади, ўқийди, изланади ва ҳаётдан ўз ўрнини топади. Она Ватан уни ардоқлайди.\nҲаракат қилган кишига барча имкониятлар эшиги очиқ. Минг бора шукрки, юртимиз тинч-осойишта, осмонимиз мусаффо. Бахтли ҳаётимизнинг ҳушёр посбонлари -ҳарбий ўғлонларимиз борки, сарҳадларимиз дахлсиз.\nЯна ҳарбийларнинг дўстлари кўп бўлади, дейишади. Мамлакатимизнинг қайси ҳудудига боришмасин тезда атрофини дўстлар, таниш-билишлар қуршаб олади. Чунки улар юрт кезади, қаерга хизматга йўллашмасин ҳамиша тайёр туришади.\nФарҳод Жабборов 1981 йил 24 ноябрда Иштихон туманида туғилган, 25- умумтаълим мактабида таҳсил олган. 2003 йил Чирчиқдаги Олий танк қўмондонлик-муҳандислик билим юртини тугатди.\nИлк фаолиятини 2003 йил 21 июлдан ЧОТҚМБЮ гуруҳ командирлигидан бошлади. Шу-шу Ватан ҳимоячиси. Мамлакатимизнинг энг чекка ҳудудларида хизматда бўлди. Зарафшон, Қарши, Термиз... қисқаси ҳарбийлар юрт фарзанди. Шу тариқа йиллар бирин-кетин ўтиб борди.\nТурмуш ўртоғи Ҳулкар Бобоева ва икки нафар фарзанди Фарҳод Жабборовга доим елкадош. 2014 йил октябрь ойидан Ф.Жабборов Наманган вилояти Янгиқўрғон тумани мудофаа ишлари бўлими чақируви бўлинмаси бошлиғи, 2018 йил 18 январдан ҳозирга қадар Андижон вилояти Қўрғонтепа тумани мудофаа ишлари бўлими бошлиғи лавозимида хизмат қилиб келмоқда.\n-Турмуш ўртоғимнинг хизмат вазифаси сабабли юртимизнинг турли вилоятларида бўлдик. Оила аъзоларимиз билан бу ҳаётга ўргандик. Яқинларни соғинган вақтларимиз кўп бўлади, аммо турмуш ўртоғимга билдирилган ишонч бизга ҳам дахлдордир. Қолаверса Ватанимиз учун хизмат қилиш олий шараф эканлигини англаган ҳолда иродали бўлишга интиламиз-дейди аскарнинг турмуш ўртоғи биз билан суҳбатда.\nҲа, бундай шарафли вазифада хизмат қилиш нафақат яқинларни, балки ўсиб келаётган ҳар бир ўзбек ўғлонининг юрагини фахрга тўлдиради.\nБиз улар билан фахрланамиз! Тинчлигимиз посбонларининг босиб ўтаётган ҳаёт йўллари, юртга бўлган садоқати ва матонати ёш авлодга намуна қилиб кўрсатишга арзигуликдир.


БИЗ РАДИКАЛ ИСЛОМ ВА ЖАНГОВАР АТЕИЗМГА ҚАРШИМИЗ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nБИЗ РАДИКАЛ ИСЛОМ ВА ЖАНГОВАР АТЕИЗМГА ҚАРШИМИЗ\nЧоп этилган 27 Ноябр 2015\tКӯришлар: 873\nТожикистон Халқ-Демократик партияси раисининг биринчи ўринбосари, Президентнинг собиқ давлат маслаҳатчиси Саидмурод Фаттоҳзода «Азия-плюс» газетаси мухбири Зебо Тожибоева билан бир суҳбат асносида Исломнинг сиёсийлашуви ва унинг оқибатлари, Нурий назариётига ўзгартиришлар, соқол ва ҳижоб, ҳожи Ҳалимнинг хиёнати, собиқ ОМОН қўмондони ва ҳозирги кундаги бошқа муҳим масалалар ҳақида ўз қарашларини билдирган.\n-Сиз бу мақомда фаолият олиб бораётганингизга деярли бир йил бўляпти. Бу давр мобайнида партия ишида бирон ўзгариш амалга ошдими? Мулоҳаза юритиш учун арзийдиган олдинга силжиш мушоҳада этиладими?\n-Бу даврдаги олға силжишларимиз мулоҳаза юритиш учун арзигули, десам, хато бўлмайди. Ҳурматли ўқувчиларга маълум бўлганидек, 2014 йилнинг 13 декабрида партиямизнинг навбатдаги ХII анжумани бўлиб ўтди. Унда жумҳуриятимизнинг турли томонларидан келган 1200 нафар вакил иштирок этди. Мазкур Анжумандаги муҳим воқеа партиямиз етакчиси, муҳтарам Эмомали Раҳмоннинг чиқиши бўлди. У барча зиналарда партия фаолиятини яхшилаш учун партиянинг барча аъзолари олдига аниқ вазифалар қўйди. Жумладан, маърузада партия, унинг парламент ва минтақавий мажлислардаги фракциялари, гуруҳларининг бор интилиш ва ғайратлари мамлакат аҳолиси ҳаёти даражаси ва сифатини яхшилашга, юқори кўтаришга қаратилиши зарурлиги таъкидланди. Анжуманда бажарилган ишлар ҳар томонлама таҳлил этилиб, кейинги самарали фаолият учун янги йўналишлар белгиланди.\nМен ТХДП раисининг биринчи муовини сифатида бу босқичда партиямиз муаззам Раисининг кўрсатмалари асосида, янги команда билан бажарилган ишларни қайтадан кўриб чиқиб, бугунги воқеликни ҳисобга олган ҳолда ўз олдимизга аниқ вазифалар қўйдик. Шу асосда сайловни муваффақиятли ўтказиш учун имкониятларимизни сафарбар этиб, рақобатли курашда кўнгилли натижаларга эришдик. ТХДП парламентда аксарият курсиларга эгалик қилибгина қолмасдан, балки барча маҳаллий мажлисларда кўпроқ ўринларни қўлга киритди.\nШунингдек, биз партиямиз фаолиятининг ошкора ва оммавий бўлишига эришдик. Матбуот билан алоқаларимиз анча мустаҳкамланди. Партиямиз ташкилотлари фаолиятида кўплаб эскирган расмиятчиликлар ва қолип бўлиб қолган технологиялардан воз кечдик.\n-Аҳоли партия ишига қандай баҳо беради? Тузатиш зарур бўлган камчиликлар ҳам мавжудми?\n- Ҳар бир партия ишига баҳо беришнинг асосий ўлчови бу халқнинг ишончидир. Ўтган сайловда айнан ушбу меъёр, яъни халқнинг ишончи бизга ғалаба қозониш имконини берди. Албатта, бу қувониш учун сабаб бўла олади, лекин бу ютуқдан хотиржам бўлмаслигимиз лозим. Бундан қатъий назар, ўтган камчиликлардан кўз юммаслигимиз зарур. Ҳамма давру замонларда ҳоким партия мухолифларнинг қаттиқ танқид объекти бўлиб келган. Биз буни муқаррар ҳол деб қабул қиламиз, чунки ҳар қандай беғараз ва одил танқид ўз фаолиятингга четдан туриб баҳо бериш омилларидандир. Соғлом сиёсий рақобат партияни янада кучайтиради. Аммо, афсуслар бўлсин, танқид ҳар доим ҳам одил бўлавермайди, балки баъзан ғаразли кечади.\nБиз айнан юзма-юз мунозара халққа ҳар қандай қийинчилик ва муаммоларни самарали тарзда ҳал қилиш имконини беради, дея ҳисоблаймиз. Шунинг учун биз бошланғич ташкилотларда бу ишни кучайтиришни ният қилганмиз, чунки улар одамлар билан тўғридан-тўғри иш олиб боришади. Биз партия сафларини қувватлаймиз, маҳаллий мажлислардаги партиямиз гуруҳлари билан ишни кучайтирамиз, кадрларни жойлаштиришни қайта кўриб чиқамиз, сафимизга янги аъзоларни жалб этамиз ва маҳаллий жамоалар билан фаол иш олиб борамиз.\n-Шу билан бирга, халқаро нозирлар ўтган парламент сайловлари натижаларини танқид қилишди, маҳаллий кузатувчилар ҳам эътироз билдиришди. Сиз уларнинг танқидига нима дейсиз?\n-Мен халқаро нозирлар фаолиятини муҳокама қилмоқчи эмасман, аммо, афсуски, кўпчиликнинг мушоҳада этишича, кейинги йилларда халқаро кузатувчилар тажрибасида мамлакатлар “қулай ва “ноқулай”га тақсимланадилар. Уларнинг айрим республикаларда бўлиб ўтган сайловларга оид чиқишларини ўқиб, баъзан беихтиёр шундай хулосага келасан: улар бир ерда ушоққина пайрахани кўришади, лекин бошқа бир ерда катта тўнка назарларидан четда қолади. Масалан, айрим вилоятлари ноқонуний қуролли гуруҳлар тасарруфи остида бўлган Афғонистонда сайловларнинг озми-кўпми демократия асосида ўтказилгани савол остида бўлса-да, халқаро нозирлар уни демократик дея ҳисоблашади. Яъни ҳаммаси гўё “қонун доирасида”дир. Лекин раҳбарлари халқ ардоғига сазовор бўлган Қозоғистон ва Белорусда гўё сайловчилар ҳуқуқлари бузилади. Бизнинг сайловларимизни ҳам айрим халқаро нозирларнинг танқид этганликлари таажжубланарли эмас. Уларнинг кейинги йиллардаги бизнинг жамият асосларини демократик асосда ўзгартириш борасидаги ютуқларимизни кўрмаётганликлари ҳайратланарлидир.\nАгар кейинги йиллар вазиятини диққат билан таҳлил этсак, қонун чиқарувчи идора мамлакатимизда жамиятни демократлаштириш ва сайловлар шаффофлиги учун жиддий ташаббусларга қўл урганлигини аниқ сезамиз. Менинг фикримча, буни бизнинг асосий сайловчиларимиз бўлган аҳолигина мушоҳада қилиб қолмасдан, балки халқаро нозирлар ва кузатувчилар ҳам уни ўз кўзлари билан амалда кўришган. Балки шу сабабли бўлса керак, биз кейинги сайловлар натижаларини эълон қилганимиздан сўнг, олдинги маъракаларга қиёслаганда мухолифлар томонидан жиддий эътирозлар билдирилмади.\n-Лекин ҳар ҳолда бир савол пайдо бўлади: у ҳақда ҳеч нарса эшитилмаган партия қандай қилиб беш фоизлик ғовдан ўта олди?\n-Кейинги йиллар давомида дунё тезликда ўзгармоқда ва кўпгина мамлакатларда вазиятга боғлиқ равишда сиёсий назар ва фикрларнинг ўзгариши ҳам табиийдир. Бу мўътадил бир жараёндир. Бугунги дунёда биз айрим анъанавий партиялар ўз шуҳратини қўлдан бериб, аксинча, нуфузи оз бўлган янги кучлар тез суръатда мавқега эришаётганликларини кузатяпмиз. Европа Парламентининг сўнгги сайловида тарафдорлар ва кузатувчиларнинг кутишларига қарши равишда “евроскептик”лар (Европа бирлашмаси мухолифлари) номи билан танилган фирқанинг одамлар орасида бирданига машҳур бўлиши айтганларимнинг яққол мисоли бўла олади.\nБу борада бизнинг Тожикистонимиз ҳам истисно эмас. Бизда ҳам бундай вазият кўзга ташланади. Яъни сайловчиларнинг маълум бир қисми ақидасини ўзгартирмоқда. Бу ўринда биз далилларга юз тутишимиз зарур. Агар сиз айтганингиздек, “у ҳақда ҳеч нарса эшитилмаган”,- дея Аграр партия назарда тутилган бўлса, юмшоқ қилиб айтганимизда, бу нотўғридир. Тожикистон аграр мамлакат ҳисобланади. Одамлар орасида аграр ислоҳотларни қабул қилмаётганлар бўлиши ҳеч ҳам мумкин эмас. Бизнинг жамиятимизда иқтисодий ва ижтимоий ислоҳотлар ғояларига тарафдорлик қилаётган одамлар кўпдир.\nИккинчи тарафдан ўтмишда обрўга эга ва анъанавий тарзда парламентда курсиларга эга бўлган бошқа партиялар кейинги вақтларда жумҳурият сиёсий ҳаётидаги кам фаолиятликлари учун беш фоизлик ғовдан ўта олишмади. Шунга кўра, уларнинг ўринларини нисбатан фаол, рақобатга дош берадиган, янги назария ва дастурларга эга партиялар эгаллашди.\nҲукумат уларни сиёсий саҳна четига сурмаганлигини, балки одамларнинг ўзлари уларни парламент биносида кўришни истамаганликларини эслатиш зарур. Бундан ташқари, ҳозирги сиёсий низом сайлов ва сиёсий партиялар рақобат қила олишлари нуқтаи назаридан тўғри шаклда фаолият олиб бораётир. Парламентда одамларнинг маълум қисмидан вакиллик қиладиган зарур мўътадил мухолиф кучлар бор, деб ўйлайман.\n- “Бу партиялар” деганда, сиз Ислом уйғониш партияси ва Коммунистик партияни назарда тутяпсизми?\n-ТИТП тўғрисида мен ўзимнинг ОАВда босилган “Бизнинг сайловимиз қандай маънога эга?”- деган мақоламда ёзган эдим. Унда коммунистик ва исломий ғоя ҳақида гап кетганди, моҳиятига кўра ҳар икки идеология ҳам мутлақликни исташади. Улар бошқача фикрлашни, эшитишни ҳам исташмайди. Ўтган асрнинг охирида Тожикистонда юз берган фуқаролик урушининг сабабларидан бири ҳам, бу икки идеология –коммунистик ва сиёсий исломий ғоянинг урушидир. Бу икки идеологиянинг қарама-қарши туриши давлат тизимларининг фалажлашуви ва фуқаролик урушига олиб келди.\n-У даврдан буён кўп вақт ўтди ва сиёсий партиялар осойишта тарзда фаолият олиб боришди. Бугунга келиб нима бўлди?\n-Менимча, ҳозир агар Саид Абдулло Нурий бўлганда эди, исломий ҳизб бу вазиятга тушмасди. Аммо 2010 йилда ТИТПнинг Жамоатчилик кенгашида фаолиятини тўхтатиши наҳзатийларнинг бирга осойишта яшашдан ўзини четга олиши борасидаги биринчи ишора бўлди. Чунки айнан, Жамоатчилик кенгаши мамлакатда тинчлик ва осойишталикни сақлашда масъулиятга эга. Воқеаларнинг кейинги ривожланиши ва дастлабки текширувлар натижалари муайян доиралар ва бу партия раҳбариятининг давлат тўнтаришига уринишда қўли борлигини кўрсатди.\nШунинг учун, мен сиёсий ислом асосида ташкил этилган партиялар бора-бора террор тактикасига ўтадилар, деб ҳисоблайман. Мисол учун, Мисрдаги “Мусулмон биродарлар”ни олайлик. У ҳокимият бошига келгандан кейин одамлар бу партиянинг демократик ва иқтисодий ўзгартишларни йўлга қўйиш борасида тайёр эмаслигини ҳис қилишди. Натижада армия ташаббусни қўлга олди. Бугун Сурияда бўлиб ўтаётган воқеалар ҳам Исломни сиёсийлаштириш натижасидир. Шунинг учун, менинг фикримча, фақат дунёвий давлат бу идеологияларни, жумладан, Ислом идеологиясини тинч йўлга бошлашга қодирдир. Биз радикал Ислом ва жанговар атеизм идеологияси мухолифи бўлишимиз зарур.\n-Яъни, Конституцияга икки идеология – диний ва атеистик идеология мавжудлиги борасида ўзгартириш киритиш зарурми? Бу хусусда республикадаги имом-хатиблар жума намозида ўз фикрларини билдиришганини айтиш жоиз...\n-Нима учун биз сиёсий ислом ва жанговар атеизм мухолифи бўлишимиз зарур? Мен ўзимнинг бу фикримни асослашни истайман: бу ерда Рашт минтақаси имом-хатиблари таклифлари ва ТИТПнинг асосчиларидан бири бўлган мулла Абдураҳимнинг қарашларини келтириш ўринлидир. 2013 йилда Президентнинг жамоатчилик аҳли билан учрашувида у кўнглидаги гапларни айтди ва бу тавба эди. У чиндан ҳам бир пайтлар биз коммунистик низомга қарши курашдик ва бунга маънавий ҳақимиз бор эди, деб ўйлардик, деди. Аммо Афғонистонга бориб қолганимиздан кейин масала ва ё муаммо борига қараганда кенг қамровли эканлигини англадик. У ерда халқаро тусдаги бошқа бир кучлар террорчи гуруҳларни маблағ билан таъминлашарди ҳамда дунёвий давлатлар ва низомини тугатиш учун уринишарди. Биз бўлсак, бу доиралар қўлида ортиқ қўғирчоқ эмасмиз. Ўша пайтда у моҳиятига кўра Исломнинг сиёсий партияга эҳтиёжи йўқ, деб айтганди. Чунки, сиёсий партия ташкил этиш Исломни гуруҳларга ажратади. Менинг фикримча, имом-хатибларнинг Исломни сиёсийлаштиришга қарши чиқишлари беҳуда эмас эди. Яқин Шарқ ва Шимолий Африка воқеалари, албатта, мамлакатимиздаги динга эътиқод қўйган кишилар кўнглига жиддий таъсир кўрсатди. Чунки улар Ислом шиори остида очиқдан-очиқ аҳолини террор қилишни ва ўрта асрларга хос даҳшатли қотилликларни ўз кўзлари билан кўришди.\nБугун биз бутун дунёда Исломни ёмон кўришлик қулоч ёйиб бораётганлигини кўриб турибмиз. Шунга кўра, ҳозиргача давлатчиликнинг энг яхши шакли дунёвий давлатдир, деган фикр бор. Бундай давлатда дин хусусий ишга айланади. Мен ҳам руҳонийликни йўқотиш тарафдори эмасман. Менинг фикримча, Ислом ахлоқ таълимоти сифатида олий ахлоқий принципларни талқин этар экан, одамларга кучли таъсир кўрсатади. Нега биз бу кучдан ёшларни тарбиялаш учун фойдаланмас эканмиз? Лекин бу ҳар бир шахснинг хусусий ҳаёти бўлиши зарур. Бундай имкониятларни фақат мусулмонларга эмас, балки барча динлар вакиллари, масиҳийлар ва яҳудийларга ҳам яратиб берайлик. Улар ҳам ўз руҳоний эҳтиёжларини қондира олишсин.\n- Бундан келиб чиқишича, соқол қўйиш ва ҳижобда юриш ҳар бир шахснинг шахсий иши ва ҳеч кимнинг унга аралашишга ҳақи йўқ экан-да?\n-Бу масалада мен ўз шахсий қарашимни билдиришни истайман. Русларда бир мақол бор: -“ Аҳмоққа Худога сажда қил дейишса, у эса, пешонасини уриб ёрибди”. Бу бизда “Салласини олиб кел, деса калласини олибди”, деганларидек. Бундай ҳолатлар юз берган, бу борада, ҳатто, ИИВ баёнотида ҳам маълум этилди, бу норасмий сиёсат амалидир. Эркакларни ушлаб, соқолини олинглар ва аёлларнинг ҳижобини олиб қўйинглар, деган кўрсатма ҳам бўлмаган. Расмий муассасалар борасига келганда, бу, бошқа бир масаладир. У ерда бирон меъёр, кийим кийиш қоидаси, шахсий тозалик (гигиена) бўлиши зарур. Шунинг учун, мен дунёвийлик принципларига риоя этиш тарафдориман. У томони эса, мен айтганимдек, ҳар бир кишининг ўз ихтиёридир.\n-Яна бир марта диний партия бўлишлиги саволига қайтишни истайман. Бу борада менинг тушунишимча ҳар ҳолда мамлакат Конституциясига ўзгартиш киритиш зарур эмасми?\n-Кейинги 18 йил давомида сиёсий партия юртимиз сиёсий саҳнасида расман амал қилиб, асосан, ривоятлар тўқиш ва динни сиёсийлаштириш билан шуғулланди, бу мамлакат сиёсий ҳаётининг конституцион асосларига мувофиқ келмасди. Агар кейинги бир неча йил давомида мазкур партиянинг айрим фаол аъзолари томонидан ТИТПни ёпиш таклифи ўртага ташланганини айтсак, адолат юзасидан бўларди.\nМен 28-моддадан диний ва атеистик асосда партиялар таъсис этиш масаласини олиб ташлаш аҳоли сўровини ўтказиш воситасида ҳал қилинса, дея ўйлайман. Чунки бу ерда қарама-қаршилик ҳам бор. У пайтда фуқаролик урушига нуқта қўйиш учун муросага бориш зарур эди. Аммо можарода алоқаси бўлган исломий партия, ниҳоят, яна ҳарбий тўнтариш учун уринишга юз тутди. Улар одамларнинг исломий тузум бунёд этиш ғоясини қўлламасликларини англаб етишгач, қўрқитиш ва террор воситасида ўз мақсадларига эришишни исташди. Бу ҳолат фақатгина бизнинг жумҳуриятимизда юз берибгина қолмасдан, балки кўпгина исломий давлатларда ҳам амалга оширилмоқда. Шунинг учун, Исломни сиёсийлаштирмаслик учун ўзимизни ҳимоя қилишимиз яхшироқдир. Ислом сиёсийлашувидан четдаги ўйинчилар фойдаланиб қолишмасин. Мудофаа вазири муовини даражасидаги ҳарбий тўнтаришга уриниш, менинг фикримча, чет эллардаги муайян доираларнинг истаги эди. Чунки у шахс юқори лавозимда ишларди, камбағал ҳам эмас эди. Аммо у нега бу ишни бошлади?- деган савол ўртага келади. Пул берган одам, мусиқани буюриши, табиийдир. Шу тариқа у ҳам топшириқни бажарарди ва ўзгаларнинг мусиқа садоси остида рақсга тушарди.\n-Сиз агар Саид Абдулло Нурий бўлганида эди, ТИТП бу аҳволга тушмас эди, дедингиз. Нега? Сиз у киши билан таниш эдингизми?\n-Мен у киши билан шахсан таниш эмасдим. Биринчи марта у ҳақида “Тољикистони советї” газетасида берилган мақола орқали маълумот олганман. Бу 1987 йилда бўлган эди, у вақтда мен Афғонистондан қайтиб келгач, ишлаш учун нашрияга журналист сифатида келгандим. Эслайман, ўша пайтда Нурийнинг бир неча тарафдори идорага бостириб кириб, мақола муаллифини жазоланглар, дея таҳдид қилишганди. Ўша пайтда мен бу одам норасмий, рўйхатдан ўтмаган диний уюшманинг етакчиси эканлигини англадим. Ғазабланган кишилар унинг тарафдорлари эдилар ва руҳоний етакчилари унвонига нисбатан ҳеч қандай танқидни қабул қилмасликлари кўриниб турарди. Менинг бу одам билан танишувим ана шундай тарзда кечганди.\nМенинг фикримча, кўп нарсалар сиёсий етакчининг ишларига боғлиқдир. Агар Нурий тирик бўлганда эди, бугун исломий партия бу ҳолга тушиб қолмаган бўларди, партия раҳбарияти томонидан хиёнат содир қилинмасди, улар ҳожи Ҳалимнинг хиёнаткорлигига учмасдилар. Бу борада Нурий эҳтиромга сазовордир.\n-Аммо яқинда Исломшунослик маркази кўтариб чиққан масала бўйича Нурий фикрларида экстремистик ғоялар мавжуд бўлган. Нега бу масала беш йил олдин эмас, ўн йил олдин эмас, энди кўтарилди?\n-Марҳум Нурий коммунистик тузум даврига тўғри келган ўзининг сиёсий фаолияти бошланишида давлатчилик тузуми борасида радикал фикрларга эга эди. Ўша пайтдаги гапларида экстремистик ғоялар ҳам мавжуд бўлганлиги истисно эмас. Аммо минтақавий сиёсий жараёнларга қўшилганидан кейин унинг ақидаси ўзгарди ва у хатоларини сезиб, вазиятга тўғри баҳо берди. Тарихнинг кўрсатишича, фақат маълум вақт ўтгандан сўнг бирон кишининг фаолиятига баҳо бериш имкони бўлади. Исломшунослик маркази ҳам салоҳиятли давлат органи сифатида ўз таҳлилини якунлашга ва унинг натижаларини жамоатчилик муҳокамасига ҳавола этишга ҳақлидир.\n-Бугун ТИТП ва Назарзоданинг давлат тўнтариши қилиш учун кейинги беш йил давомида режа тузишгани айтилмоқда. Нега бу режа борасида беш йил давомида ҳеч нарса маълум бўлмаган ва бир неча кеча-кундузда ҳаммаси аён бўлди?\n- Республикадаги жамият ва сиёсий ҳаётни демократлаштириш жараёни турли партия, ҳаракат ва уюшмаларнинг тузилиши ва ривожланиши учун қулай шароит яратиб берди. Ва мамлакат фуқаролик жамияти вакилларининг у ёки бу давлат муассасасида ишлаш билан бирга айни бир пайтда юқорида айтилган ташкилотларнинг аъзолари бўлишлари табиийдир. Бошқача айтганда, давлат муассасаларида ишлайдиган кишилар орасида ҳам у ёки бу партия ва ҳаракатларга аъзо бўлган, жумладан, радикаллар билан алоқада бўлганлар бор. Лекин дастлабки босқичда буни пайқаш анча қийиндир.\nАввало, улар ўз ишларини пухта билганликлари ва яширин иш кўрганлари учун ўз ғояларини сездиришмаган. Улар ҳамиша ўз олдиларига аниқ ва жиддий мақсадларни қўйишади, бу келишмовчилик, бузғунчилик фаолияти ва давлат тизимларига зарар етказишга қаратилган. Улар ҳеч қачон давлат тўнтариши ва ҳукуматни зўрлик билан эгаллаш борасида баёнот беришмайди ва ўз мақсадларини ҳам ошкора эълон этишмайди. Афсуски, Назарзода ана шундай шахслар сирасидан бўлган ва фақатгина юз берган ҳолатда ўзининг кимлигини кўрсатди.\nБу ерда кучга эга тизимлар ходимларининг ўз касбларини олий даражада эгаллаганликлари ва ўз вазифаларини яхши бажариб, қуролли қўзғолонга уриниш олдини олганликларини махсус айтиб ўтиш зарурдир.\n- Биз шу пайтгача текширув тахминига кўра, Мудофаа вазирлигида юқори мақомда фаолият юритган, мамлакат тинчлиги, осойишталигига хавф солган шахслар ҳам бўлгани ҳақида ҳеч кимнинг шарҳини эшитмадик. Бу борада сизнинг фикрингиз қандай?\n-Келинг, тарихимизнинг унчалик олис бўлмаган даврига назар ташлайлик. Ҳукумат ва ТБМ (тожик бирлашган мухолифати) ўртасида тинчлик ва келишув ҳужжати имзоланиши натижасида оппозициянинг беш минг нафардан ортиқ қуролли одамлари Мудофаа вазирлиги ва бошқа кучга эга тизимлари сафига қўшилди. Биз бу одамлар ўз хатоларини англаб, бу ёғига халқ ва Ватан учун содиқ хизмат қилишади, деб умид қилгандик. Аммо, афсус, “Бўри боласи барибир бўри бўлади” мақоли тўғри экан.\n-Бу саволни Ички ишлар вазирлиги ОМОН қўмондони Гулмурод Ҳалимовнинг қочиши ҳақида ҳам берса бўлади. Яъни у илгари руҳий бемор бўлганлиги ҳақидаги гапларни ҳақ дейиш мумкин, ундай бўлса, нега у бирданига муҳим вазифага кўтарилган?\n-Одамлар ғоят гўллик ё гарангликдан ғолиб бўлиб ё виждонсизликдан хатога йўл қўйишади. Монтескё айтганидек: -“Разолат ва ёмон пасткашлик нафрат, ёмон кўриш ва қўрқув асосида пайдо бўлади”. Балки Ҳалимов секуляр (дунёвий) жамиятга нисбатан бирон-бир хил нафратга эга бўлгандир. Ўзини “Исломий давлат” деб атаётган гуруҳнинг Ироқ ва Суриядаги бир-икки ғалабасидан сўнг носоғлом Ҳалимовда алдамчи ҳаваслар пайдо бўлиб, уни қинғир йўлга бошлагандир.\nТарихда мансаб эгаллаб турган ҳарбийлар ўзларининг арзимас шахсий манфаатлари йўлида миллий ва давлат манфаатларига қарши чиққанликлари борасида мисоллар кўп бўлган. Бу ерда Ватан ҳимоясини муқаддас билган барча хизматчилар юзига соя тушмаслиги зарур.\n-Давлат ОАВларида ТИТП ва Назарзодани чет элдан, Тожикистон тинчини бузиш учун манфаатдор бўлган кишилар маблағ билан таъминлашгани борасида сўз борди. Сиз бугун бундан кимнинг манфаати борлигини айта оласизми?\n-Мамлакат ташқарисида худди ўтган асрнинг 90-йилларидаги каби юртимизнинг ички вазиятини, тинчини бузиш учун манфаатдор бўлган доиралар шу пайтгача бор. Улар Тожикистонни зўравонлик ва радикализм манбаига айлантиришни исташади. Бу кучлар ўзларининг геосиёсий ва геостратегик мақсадларини амалга ошириш йўлида жамиятдаги бузғунчи табақалар орасидан суянчиқ излашлари табиийдир. Мисол учун узоққа бориш шарт эмас. Бизга қўшни Афғонистонда ҳамда Ироқу Сурияда экстремист ва террорчи гуруҳлар йиғилди, улар террорчилик ва бузғунчилик амалларини бажариш учун ўз манфаатини кўзлаган доиралар томонидан мўмай маблағ билан таъминланадилар.\n- Кейинги пайтда ОАВ да мамлакат Президентига Миллат пешвоси унвонини бериш масаласи бир неча марта кўтарилди. Давлат раҳбарининг бундай унвон билан сазовор этилиши чиндан ҳам шунчалик муҳимми?\n- Бу масала юзасидан ҳозир олимлар орасида муҳокама бормоқда. Одамлар ҳам аллақачон ўз чиқишларида Давлат сарварига “Миллат пешвоси” деб мурожаат этишмоқда. Ўзимнинг бир мақоламда Президентимизни Авраам Линколн, Камол Отатурк ва бошқа буюклар билан бир сафга қўйгандим. Бу ўзимнинг самимий эҳтиромимни Президентга таъкидлаш учун эмас эди, балки тарих воқелигига боғлиқ равишда шуни маъқул кўрдим. Авраам Линколн АҚШдаги фуқаролар уруши даврида мамлакатнинг барча ерларини сақлаб қолишга эришди. Шу пайтгача америкаликлар бу президентга нисбатан чин ҳурматларини билдириб туришади. Уларнинг сиёсий маданиятларида ҳам ҳар бир президентга қўлга киритган ютуқларига қараб баҳо бериш қабул қилинган. Шунга кўра, мен шахсиятларга уларнинг давлатчилигимизни барқарор этишдаги қўшган ҳиссаларига қараб баҳо беришни ўрганиш зарур, деб ўйлайман. Худди шунинг учун, менинг фикримча, Президентимиз “Миллат пешвоси” унвонини олишга лойиқдир.\nАгар Марказий Осиё республикаларининг бошқа етакчилари билан қиёслайдиган бўлсак, улар мамлакатлари бошига мерос юзасидан келишган, у ўлкаларда амалда сиёсий мухолифат ва вайронгарчиликлар бўлмаган. Бу жиҳатдан олганда Президентимизнинг хизматлари ниҳоятда улкандир. Давлатчилик тизимининг мўътадил фаолияти бўлмаса, алал-оқибат ҳеч нарса бўлмайди. Президент 40 ёшлигида ҳокимият тепасига келди ҳамда тинчликка эришиш, барча қочқинларни мамлакатга қайтаришни изҳор қилди ва биз унинг айтган барча ишларини амалга оширганини кўриб турибмиз. Бу беқиёс фахрланиш боисидир.\nМиллат пешвоси жамияти (институти) ташкил этилиши зарур ва мазкур йўналишда сиёсатчилар, ҳуқуқшунослар, фракциямиз аъзолари иш олиб, бу масалани парламентга таклиф этишсин. Фикримча, қонунчилик асосида Миллат пешвоси жамиятига маълум салоҳиятлар берилса яхши бўларди. Масалан, Қозоғистонда Елбаси фахрий унвондир. Аммо сиёсий тузумимизни кучайтириш учун Миллат пешвосига бирон-бир салоҳият берилиши зарур. Бу жамият келажакда сиёсий вазият ва ижтимоий номувофиқликни мўътадиллаштиришда муҳим ўрин тута олади.\n-Беш ойлик гўдак Умарали Назаровнинг ўлими муносабати билан пайдо бўлган ишларга муносабатингизни билишни истардим. Бу воқеага нисбатан Россия ва Тожикистон жамиятларида юзага келган муносабатларга қандай баҳо берасиз?\n-Бу борада Президентимизнинг айтганларини ўқидим ва у менга жуда ҳам маъқул келди. Ҳа, бу фожиа одамларнинг шафқатсиз ва қўпол ҳаракатларининг исботидир. Аммо унинг атрофида ортиқча ваҳима қилишнинг ҳожати йўқ. Бу миллатлар ва давлат орасидаги муносабатларга халал етказишга сабаб бўлиши мумкин. Чунки бугун Россияда катта сондаги меҳнат муҳожирлари ишлашмоқда. Менга, шунингдек, Россия Давлат думаси раиси муовинининг айтган гаплари маъқул келди. У бу воқеа айрим инсонларнинг асл қиёфаси ва золимлигини кўрсатди, деганда тўла ҳақ эди. Ахир марҳум бола эди. Қандай қилиб болани она бағридан тортиб олиш мумкин? Амалда бу қотилликдир. Бу фожиа ватандошларимизнинг қалбини ларзага келтирди ва унинг атрофида фикр-мулоҳазалар кўп бўлди. Бу жамиятимизнинг бир ёқадан бош чиқаришини кўрсатди. Менинг фикримча, ҳамма иш адолат юзасидан амалга оширилади. Интизом идораси бу ишни одиллик билан кўриб чиқади. Куни кеча Россия Давлат думасидан мамлакат қонунчилигига она-болани бир-биридан ажратиш борасидаги ҳодисаларга оид ўзгартириш киритилиши борасида бошқа хабар келди. Агар адолат тантана қилса, жамоатчилигимиз Россия аслида маданиятга эришган мамлакат эканлиги ва у ерда қонун устувор эканлигига қаноат ҳосил қилади. Бу ҳақиқатга қодир бўла оладиларми ё йўқми, буни тергов жараёни ва унинг натижалари кўрсатади.\nБугун: 23-01-2020 02:14:49


Ўзбекистон Республикаси Олий Мажлиси Қонунчилик палатаси ва халқ депутатлари маҳаллий Кенгашлари депутатлигига бўлиб ўтаётган сайловларни кузатиш мақсадида мамлакатимизда келган халқаро кузатувчи – Қирғизистоннинг “Кабар” миллий ахборот агентлиги Бош директори Кубаничбек Таабалдиев Бухорода бўлди.\nУ дастлаб, Ўзбекистон Республикаси Олий Мажлиси Қонунчилик палатаси депутатлигига сайлов ўтказувчи 23 -Бухоро сайлов округига ташриф буюрди. Халқаро кузатувчи округ фаолияти, унинг сайлов участкалари фаолиятини мувофиқлаштириш борасида олиб борган ишлари билан танишди.\n“Кабар” Бош директори Бухоро тиббиёт коллежи биносида жойлашган 31-, Бухоро нефть ва газ коллежида фаолият кўрсатаётган 27- ҳамда Бухоро вилоят юридик коллежида ташкил этилган 50-сайлов участкаларида ҳам бўлди. У сайловларнинг демократик тамойиллар асосида ўтишини таъминланиши, овоз берувчилар учун яратилган шароитлар билан танишди. Сиёсий партиялар ва янги институт – маҳалла фуқаролар йиғинлари кузатувчилари билан мулоқотда бўлиб, ўзини қизиқтирган саволларга жавоб олди.\nХалқаро кузатувчи сайловчиларнинг фаоллигини юқори баҳолади.\nЭркин ЁДГОРОВ, Тоҳир ИСТАТОВ (сурат)


“Асака” банки Корея банклари билан 695 млн долларлик шартномалар имзолади\n17:41 / 08.06.2015\nЎзбекистон делегациясининг Жанубий Кореяга 26 май куни амалга оширилган ташрифи чоғида Корея компаниялари билан музокаралар ўтказилиб, Ўзбекистон-Корея бизнес форуми ўтказилиши доирасида истиқболли инвестицион лойиҳалар борасида келишувга эришилди.\nДелегация таркибида “Асака” банкининг бошқарув раиси Қаҳрамон Орипов бошчилигидаги вакиллари ҳам бор эди. ўтказилган музокаралар натижасида банк бир қатор Корея банклари билан умумий қиймати 695 млн долларга тенг молиявий келишувларни имзолади.\nЖумладан, The Export-Import Bank of Korea билан 525 млн долларлик иккита шартнома имзоланди. Korea Exchange Bank билан имзоланган келишувнинг қиймати 100 млн долларни ташкил қилди. Бундан ташқари, SMBC билан 70 млн долларлик шартнома имзоланди.


Америкалик мусулмонлар учун энг катта онлайн Қуръон академияси » O'zbekiston musulmonlar idorasi Qashqadaryo viloyati vakilligi rasmiy sayti\n24-07-2021, 17:18 194 Ўқиш режими + -\nҚуръонни онлайн ўқитиш АҚШнинг Жоржия штати билан чекланиб қолмайди ва Қуръон талабалари тажрибали устозлар назорати остида ўзлари танлаган ўқув дастурини тақдим этиш орқали арзон нархларда Қуръонни ўрганишлари мумкин.\nИсломда Қуръони Каримни ўқиш, ўрганиш ва маъносини тушунишга катта аҳамият берилади. Дарҳақиқат, Қуръонни ўқиш, уни имкон қадар кўпроқ ўрганишга ҳар бир мусулмон интилиши керак. Шунинг учун Исломда ўқиш ва ёзишни ўрганиш, умуман билимларни кенгайтириш тавсия этилади.\nКомпьютер соҳасининг ривожланиши, айниқса коронавирус эпидемияси тарқалгандан сўнг, илмий-маданий фанларни ўқитиш билан боғлиқ дастурлар турли ёш ва фан даражасидаги фойдаланувчиларнинг эътиборини тортди. Аста-секин технологияларнинг ривожланиб бориши, бозордаги рақобатни кучайтирди ва натижада маълумотларни сақлаш соҳасида юқори сифатли ўқув дастурлари жорий этилди.\nХусусан, дастлабки Қуръон дастури 1990 йилларнинг бошларида ва 1993 йилларда Индонезияда CD форматда чиқарилган. Ушбу компакт-дисклар Қуръони Каримнинг тиловат қилинган қироатларини экранда арабча матн билан бирга ижро этиши ва фойдаланувчига маълум бир сура ва оятни танлаб, Қуръонни қидириш имкониятини яратди. Қуръони Каримнинг бошқа тилларга таржималари ҳам баъзида асл араб тиловати билан бирга келади. Ушбу дастурлар Хитойда мақбул нархларда оммавий ишлаб чиқарилди.\nКейинчалик моделлар рангли дисплейларни тақдим этди. Смартфонлар каби янада кучли мобил қурилмалар мавжудлиги сабабли, махсус қурилмалар учун эмас, балки бундай қурилмалар учун Қуръон дастурини ишлаб чиқишга кўпроқ эътибор қаратилди.\nБугунги кунда дунёдаги кўплаб Қуръон муассасалари ўзларининг муваффақиятли веб-сайтларига эга. Онлайнда Қуръон ўқитиш усулларини кутиб олиш учун жуда кўп сабаблар мавжуд. Аввало, онлайн таълим Қуръон ўрганишнинг осон, тезкор ва самарали усули ҳисобланади. Сиз буни уйингиздан чиқмасдан қилишингиз мумкин.\nБошқа томондан, ўқувчилар ушбу усулдан фойдаланишда жуда кўп имкониятларга эга.\nОнлайн Қуръон дарсларида энг катта плюс бу вақт. Бундан ташқари, синфда тартибсизлик йўқ ва сиз ўқитувчидан керакли эътиборни оласиз, синфлар одамнинг керакли вақт ва вазиятга кириш имкониятига қараб созланиши мумкин.\nҒарб мамлакатларида Қуръонни ўқиш ва унинг маъноларини тушунишни муваффақиятли ўргатадиган муассасалардан бири бу Қуръон мактаби веб-сайти.\nУшбу Қуръоншунослик академияси 2019 йилда АҚШнинг Жоржия штатидаги Атланта шаҳрида Данжал Юсуф томонидан асос солинган. АҚШдан ташқари, Буюк Британияда ҳам Қуръон мактабининг филиали мавжуд. Аммо ушбу Қуръон академияси географик чегаралар билан чекланиб қолмайди ва Қуръон ўрганувчилар арзон нархларда тажрибали устозлардан онлайн режимда ўқишлари мумкин.\nҚуръон мактаби Қуръонни ўргатиш учун бир неча хил курсларни ишлаб чиқди ва ота-оналар фарзандининг қизиқишига қараб ҳар қандай дарс турини танлаши мумкин. Қуръон академияси тўрт хил курсни, жумладан, Қуръон ўқиш, Қуръон маънолар таржимаси, онлайн Қуръон ўқиш ҳамда онлайн Қуръон ўқиш ва ёдлаш курсларини таклиф этади.\nҚуръон мактабида ўқитувчиларни танлаш бўйича қатъий қоидалар мавжуд.


Тухель кўп нарса кутмасликни сўради. «Боруссия» ва «Бенфика» учрашуви анонси\n15:36 / 14.02.2017\nЕвропа чемпионлар лигасидан ўрин олган яна бир учрашув Лиссабонда бўлиб ўтади. Европанинг энг кучли 8 жамоасига ким муносиб эканини аниқлаб берувчи ўйин олди воқелари билан Tribuna.Uz сизни таништириб ўтади.\n14 февралдан 15 февралга ўтар кечаси 00:45. Лиссабон. «Эштадиу Да Луж»\nТрансляция: (Матч! Футбол 1)\nАгар плей-офф ўйинлари янги йилга қадар ўтказилганида эди «Боруссия»нинг кейинги босқичга чиқишига ҳеч ким шубҳа қилмаган бўларди. Аммо ҳозирга келиб вазият кескин ўзгарган. Чемпионлар лигаси гуруҳ босқичидаги феноменал натижадан кейин дортмундликлар жамоаси ўйинида пасайиш кузатилмоқда.\nПортугалияликлар атиги 8 очко тўплаб плей-оффга чиқиб олган бўлишларига қарамай, ҳозирда ўзларини яхши ҳис қилишмоқда. Тухел шогирдлари ўйинидаги пасайишдан жамоа фойдаланиб қолишга уриниши табиий. «Бургутлар» плей-оффда иштирок этиш бўйича яхшигина тажрибага эга. Ўтган йили ҳам жамоа гуруҳни иккинчи ўринда якунлаб, охир-оқибатда чорак финалга қадар етиб боришни уддалаганди. Бу сафар биринчи учрашувни ўз майдонида ўтказиш орқали устунликка эга бўладиган лиссабонликлар кетма-кет иккинчи марта Европанинг энг яхши 8 жамоаси сафига кириши мумкин бўлади.\nУчрашувга «Бенфика» яхши кайфиятда етиб келмоқда. Январ охиридаги икки муваффақиятсиз ўйиндан (чемпионатда «Витория Сетубал»га имконият бой берилди. «Мойеренсе» лига кубогида «Бенфика»ни мусобақадан чиқариб юборди) сўнг жамоа яна ўзига келди ва ички чемпионат доирасидаги иккита учрашувда ҳам бир хил 3:0 ҳисобида ғалаба қозонди.\nРуи Витория шогирдлари Португалия чемпионатида пешқадамлик қилиш давом этмоқда. Ҳозирда яқин таъқибчиси «Порту» улардан бир очко ортда қолаяпти. Азалий рақиб «Спортинг» эса анча ортда қолиб кетган.\nГермания чемпионатидаги ғалати мавсум чемпионат фаворитлардан бири саналган Дортмунд клубига ҳам зарар келтиришга улгурган. Жамоа бундеслига доирасидаги сўнгги 7 учрашувнинг бор-йўғи иккитасида ғалаба эришган холос. Дормтундликлар жамоаси Германия кубоги доирасидаги учрашувда ўз уйида «Ҳерта»ни фақатгина пенальтилар сериясига кўра мағлуб этишни уддалади. Томас Тухелнинг ўзи ҳам жамоасидан жуда кўп натижа кутиб юбормасликларини сўрагани кўп нарсадан далолат бериб турибди.\nИкки жамоа шу кунга қадар фақат икки марта тўқнаш келган. Бундан деярли 54 йил муқаддам айнан шу мусобақанинг 1/8 финалида икки жамоа ўзаро учрашган. Ҳали турнир Чемпионлар кубоги номи билан юритиладиган ўша мавсумда 1/4 финал йўлланмасини икки ўйин натижасига кўра «Боруссия» қўлга киритган. «Бенфика»да 1:2 ҳисобида имкониятни бой берган немислар, ўз уйида рақиб дарвозасига жавобсиз бешта гол йўллаган. Демак, ўзаро ўйинлар бўйича тенглик: 2 ўйин, биттадан ғалаба. Тўплар нисбати бўйича эса дортмундликлар устун: 6-2.\nЙўқотишлар бўйича вазиятни тенг баҳолаш мумкин. Иккала жамоада ҳам 2 нафардан футболчининг майдонга туша олмаслиги аниқ бўлиб улгурган. Жароҳати сабабли «Боруссия» футболчилари Свен Бендер ва Марио Гётце, «Бенфика»дан Лисандро Лопес майдонга туша олмайди. Андрий Живкович эса («Бенфика») дисквалификация туфайли учрашувни ўтказиб юборади.\nБенфика: Эдерсон Мораес, Луизао, Виктор Линделёф, Элизеу, Нелсиньо, Любомир Фейса, Андре Каррильо, Эдуардо Сальвио, Пицци, Жонас, Костас Митрўғлу\nБоруссия Д: Роман Бюрки, Марк Бартра, Сократис Папастатопулос, Лукаш Пишчек, Марсель Шмельцер, Рафаэль Геррейру, Гонсало Кастро, Юлиан Вайгль, Марко Ройс, Усмон Дембеле, Пьер-Эмерик Обамеянг.\nБоруссия Бенфика Тухел


Ғаройиб ҳодисалар изидан: АРВОҲНИНГ РАФИҚАСИ… - 27 Мая 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Май » 27 » Ғаройиб ҳодисалар изидан: АРВОҲНИНГ РАФИҚАСИ…\nАманда Тиг исмли аёл кунларнинг бирида 300 йил бурун ўлим топган денгиз қароқчисига турмушга чиққанди. Орадан ҳеч қанча ўтмай, саломатлиги панд бера бошлади. Жигар циррозига учради. Ўзининг тан олиб айтишича, Жек исмли ўша қароқчининг арвоҳи, яъни, унинг эри худди вампир каби вужудидаги бор энергияни ўғирлаш билан шуғулланаркан. Шу йўл билан уни ўлдиришга бел боғлаганмиш. Оқибатда аёл касалга чалинибди. Шубҳасиз, ўзига қолса бундай нарсаларга ақли етмасди. Арвоҳлар билан тиллаша олувчи мутахассисларга учраб, бўлган воқеани айтгандан кейин ҳаммаси ойдинлашди. Уларнинг маслаҳатига кўра Аманда арвоҳ билан муносабатларга нуқта қўйди. Шундан кейин саломатлиги тиклана бошлаганини ҳис этибди.\n45 ёшли Аманда ўн саккизинчи асрда жонига қасд қилган қароқчи Жекнинг арвоҳи билан 2018 йил январида никоҳдан ўтган. Ирландияда бу ишни амалга оширишдан бош тортишгач, шимолда никоҳдан ўтди. Жек тўйда уни ҳеч қачон ёлғиз қўймасликка онт ичди. Албатта, арвоҳнинг ҳаракатларини медиум йиғилганларга етказиб турди.